title: Wat (kansa)

text: Wat harjoittavat edelleen perinteistä uskoaan. Heidän luomiskertomuksensa mukaan he ilmestyivät luolasta A Wan vuorelta ja heitä luolasta seurasivat muut kansat, kuten de'angit, han-kiinalaiset ja dait. Wat uskovat myös erilaisiin henkiin, jotka liittyvät asioihin kuten eläimiin, kasveihin, säähän tai maantieteellisiin paikkoihin. Näiden henkien uskotaan pystyvän vaikuttamaan ihmisten elämään. Kuolleiden esi-isien hengiltä voidaan pyytää erilaisia siunauksia. Kiinan kulttuurivallankumouksen aikana uskon eri ilmentymiä kiellettiin ja tätä kautta osa siihen liittyneistä tavoista hävisi.


title: V. K. Krishna Menon

text: Vengalil Krishnan Krishna Menon (3. toukokuuta 1897 Calicut – 6. lokakuuta 1974 New Delhi) oli intialainen lakimies, poliitikko ja diplomaatti. Hän oli 1950-luvulla uuden Intian valtion ulkopolitiikan tärkeä sanansaattaja ja pääministeri Jawaharlal Nehrun läheinen työtoveri. Hän toimi Intian suurkomissaarina (High Commissioner) Lontoossa 1947–1952, YK-lähettiläänä 1952–1962 ja puolustusministerinä 1957–1962. Hän oli myös pitkään Intian parlamentin alahuoneen Lok Sabhan jäsen 1950–1950-luvuilla.


title: V. K. Krishna Menon

text: V. K. Krishna Menon opiskeli lakia Madrasissa ja kiinnostui teosofiasta. Teosofisen liikkeen johtohahmoihin kuuluva Annie Besant auttoi häntä lähtemään opiskelemaan Eurooppaan. Menon opiskeli Lontoon University Collegessa ja London School of Economicsissa, jossa Harold Laskin kerrotaan pitäneen häntä parhaana opiskelijanaan.


title: V. K. Krishna Menon

text: Krishna Menon esiintyi myöntyvästi sekä Neuvostoliittoa että Kiinan kansantasavaltaa kohtaan ja oli mukana valmistelemassa Kiinan ja Intian välistä hyökkäämättömyyssopimusta 1954.


title: V. K. Krishna Menon

text: Menon tunnettiin temperamenttisena ja kiivaana ”epädiplomaattisena diplomaattina”, joka piti YK:n turvallisuusneuvostossa vuonna 1957 lähes kahdeksan tuntia kestäneen puheen Kashmirin konfliktista. Menonin kuoltua 1974 pääministeri Indira Gandhi totesi muistosanoissaan tulivuoren sammuneen.


title: The Long Dark

text: The Long Dark on Hinterland Studion kehittämä ja julkaisema ensimmäisestä persoonasta kuvattu avoimen pelimaailman selviytymispeli, joka julkaistiin 1. elokuuta 2017. Alpha-versiona se julkaistiin syyskuussa 2014 Microsoft Windowsille ja OS X:lle.


title: The Long Dark

text: "The Long Dark" on selviytymispeli, jossa ideana on selviytyä talvisessa erämaassa Kanadassa. Pelaajan tulee löytää itselleen ruokaa, lääkkeitä, vaatteita ja muita hyödyllisiä tarvikkeita. Pelaajan kohtaamia uhkia ovat muun muassa nälkään nääntyminen, paleltuminen ja villieläimet. Pelissä on yö-päivä-järjestelmä. Pelaaja saa valita päähenkilön sukupuolen ennen pelin aloittamista.


title: The Long Dark

text: 1. elokuuta Hinterland julkaisi peliin suuren päivityksen nimeltä ”Wintermute”, joka lisäsi peliin tarinapelimuodon. Samalla peli poistui ”Early Access” tilasta.


title: The Long Dark

text: Samalla ilmoitettiin, että pelin pohjalta tehdään elokuva. Sen tuottajana toimii Jeremy Bolt.


title: Chris Porter

text: Chris Porter (s. 29. toukokuuta 1984) on kanadalainen jääkiekkoilija, joka siirtyi kaudeksi 2016–2017 pelaamaan AHL-seura Providence Bruinsiin. Hän on pelannut aiemmin urallaan 234 NHL-ottelua. Hänet varattiin Chicago Blackhawksiin yhdeksännellä kierroksella 282. pelaajana .


title: Chris Porter

text: Ennen ammattilaisuransa alkua Porter pelasi Pohjois-Dakotan yliopistossa. Neljän vuoden yliopistouransa aikana hän pelasi 175 peliä. Hän teki NHL-debyyttinsä St. Louis Bluesissa kaudella 2008–2009. 18. lokakuuta 2008 hän teki ensimmäisen maalinsa Chicago Blackhawksia vastaan.


title: Chris Porter

text: 16. heinäkuuta 2012 Porter teki Bluesin kanssa vuoden jatkosopimuksen. Uuden kaksivuotisen sopimuksen Porter teki Bluesin kanssa keväällä 2013. Porter edusti Bluesia kevääseen 2015 saakka. Hän pelasi kuuden kauden aikana 173 NHL-ottelua ja lisäksi seitsemällä kaudella 322 ottelua Bluesin farmijoukkueissa Peoria Rivermenissä (2007–2013) ja Chicago Wolvesissa (2013–2014).


title: Chris Porter

text: Porter teki elokuussa 2015 vuoden sopimuksen Philadelphia Flyersin kanssa. Hän ei ehtinyt pelata otteluakaan Flyersissa, sillä Minnesota Wild otti hänet lokakuussa siirtolistalta. Wildissa Porter pelasi hyvän kauden puolustavassa roolissa ja teki 61 ottelussa 11 pistettä.


title: Chris Porter

text: Porter palasi syksyllä 2016 St. Louis Bluesiin, kun hän liittyi koesopimuksella joukkueen harjoitusleirille. Hän ei kuitenkaan saanut sopimusta. Seuraavaksi Porter teki koesopimuksen AHL-joukkue Providence Bruinsin kanssa. Hän edustikin koko kauden Providencea.


title: Chris Porter

text: Porter on hänen joukkuetoverinaan Pohjois-Dakotassa pelanneen ja nykyisen Minnesota Wild -tähden Zach Parisen läheinen ystävä. Parise oli hänen best maninsa hänen mennessään naimisiin.


title: Ian Cole

text: Ian Douglas Cole (s. 21. helmikuuta 1989) on yhdysvaltalainen jääkiekkoilija, joka pelaa NHL-seura Colorado Avalanchessa.


title: Ian Cole

text: Cole varattiin NHL:ään 18. pelaajana St. Louis Bluesin toimesta.


title: Ian Cole

text: Kauden lopulla Cole teki St. Louisin kanssa tulokassopimuksen ja siirtyi pelaamaan sen farmijoukkue Peoria Rivermeniin. Cole teki NHL-debyyttinsä 6. marraskuuta 2010 kaksi päivää sen jälkeen, kun hänet oli nostettu Rivermenistä. Hän teki ensimmäisen NHL-maalinsa 9. maaliskuuta 2011 Columbus Blue Jacketsia vastaan.


title: Ian Cole

text: Kauden aikana Cole kaupattiin Pittsburgh Penguinsiin vaihdossa Robert Bortuzzoon ja vuoden 2016 seitsemännen kierroksen varausvuoroon. Kesäkuussa 2015 Cole solmi 6,3 miljoonan dollarin jatkosopimuksen Penguinsin kanssa.


title: Ian Cole

text: Siirtotakarajalla helmikuussa 2018 Cole siirtyi Ottawa Senatorsin kautta Columbus Blue Jacketsiin.


title: Thorkil Kristensen

text:
Thorkil Kristensen (9. lokakuuta 1899 – 26. kesäkuuta 1989) oli tanskalainen kansantaloustieteen professori, Venstre-puolueen poliitikko ja tulevaisuudentutkija. Hän toimi Tanskan valtiovarainministerinä Knud Kristensenin hallituksessa 1945–1947 ja Erik Eriksenin hallituksessa 1950–1953. Kansankäräjien jäsenenä Kristensen oli 1945–1960, viimeisen vuoden venstre-ryhmästä eronneena riitaannuttuaan Erik Eriksenin kanssa.
Poliittisen uransa jälkeen hän toimi OECD:n puheenjohtajana 1960–1969.


title: Thorkil Kristensen

text: Kristensen oli jäsenenä tulevaisuutta kartoittaneessa Rooman Klubissa ja perusti Kööpenhaminaan tulevaisuudentutkimuslaitoksen (CIFS), jonka johtajana toimi 1970–1988.


title: Reg Krezanski

text: Reg Krezanski (s. 1. tammikuuta 1948 New Westminster, Brittiläinen Kolumbia, Kanada) on kanadalainen entinen jääkiekkopuolustaja. Hän pelasi urallaan kaksi WHA-ottelua San Diego Marinersissa, mutta suurin osa Krezanskin urasta eteni kuitenkin farmiliigoissa. Hän pelasi myös yhden kauden Suomessa. Krezanski laukoi oikealta.


title: Reg Krezanski

text: Krezanski pelasi juniorina mm. MJHL-juniorisarjaa Winnipeg Monarchsissa. Ensimmäiset miesten pelinsä hän pelasi kuitenkin IHL-joukkue Columbus Checkersissa kaudella 1969–1970. Kaudella 1970–1971 Krezanski pelasi EHL-liigaa Long Island Ducksissa ja IHL:ää Dayton Gemsissa. Kaksi seuraavaa kautta hän vietti kokonaan Ducksissa. Kauden 1973–1974 Krezanski vietti NAHL-joukkue Syracuse Blazersissa. Kaudella 1974–1975 hän voitti NAHL:n puolustajien pistepörssin tehoilla 9+55=64. Krezanski pelasi myös kaksi WHA-ottelua San Diego Marinersin paidassa.


title: Reg Krezanski

text: Kauden 1975–1976 Krezanski pelasi pääasiassa NAHL:ssä, jossa hän aloitti Cape Cod Coddersissa palaten kuitenkin kesken kauden takaisin Syracuse Blazersiin. Krezanski pelasi myös yhden ottelun AHL-joukkue Rochester Americansissa. Kauden 1976–1977 hän vietti Suomessa SM-liigajoukkue Forssan Palloseuran riveissä. Uransa viimeisen kautensa 1977–1978 Krezanski vietti WHA:sta tutun San Diego Marinersin väreissä pelaten PHL-liigaa.


title: Horizontal

text: Horizontal on Bee Gees -yhtyeen tammikuussa 1968 julkaistu albumi. Sillä on yhtyeen suuret hitit ”Massachusetts” ja ”World”. Albumilla kuuluu esimerkiksi The Beatlesin ja kamarimusiikin vaikutus. Levy ylsi Britanniassa listan sijalle 16. Suurin menestys se oli Manner-Euroopassa. Länsi-Saksassa albumi nousi listaykköseksi ja Ranskassa kakkoseksi.


title: Horizontal

text: Yhdysvalloissa albumin julkaisi Atco Records erilaisella kannella varustettuna. "Horizontal" nousi siellä Billboard 200 -listan sijalle 12.


title: Gabriel Bourque

text: Gabriel Bourque (s. 23. syyskuuta 1990) on kanadalainen jääkiekkoilija, joka pelaa NHL-seura Colorado Avalanchessa. Hän on Nashvillen viidennen kierroksen varaus .


title: Gabriel Bourque

text: Bourque teki Predatorsin kanssa sopimuksen 15. huhtikuuta 2010.


title: Gabriel Bourque

text: Ensimmäisen pelinsä NHL:ssä Bourque pelasi 28. joulukuuta 2011 Minnesota Wildia vastaan ja teki ensimmäisen maalin 5. tammikuuta 2012 Dallas Starsia vastaan.


title: Gabriel Bourque

text: 11. huhtikuuta 2014 Bourque teki ensimmäisen maalinsa pudotuspeleissä, kun Nashville voitti Detroit Red Wingsin ensimmäisessä ottelussa läntisen konfrenenssin neljännesvälierissä.


title: Taylor Beck

text: Taylor Beck (s. 13. toukokuuta 1991) on kanadalainen jääkiekkoilija, joka siirtyi maaliskuussa 2017 NHL-seura New York Rangersin organisaatioon. Rangers on Beckin kuudes NHL-seura. Otteluita hänellä on Nashville Predatorsissa, New York Islandersista, Edmonton Oilersista ja Rangersista.


title: Taylor Beck

text: Beck varattiin Nashville Predatorsiin kolmannella kierroksella 70. pelaajana . Hän teki Nashvillen kanssa kolmen vuoden tulokassopimuksen 25. elokuuta 2010.


title: Taylor Beck

text: Työsulkukaudella 2012–2013 Beck sai ensimmäisen kutsunsa Milwaukee Admiralsista Nashvilleen. Hän teki debyyttinsä 4–3 -tappiossa Columbus Blue Jacketsille 19. maaliskuuta 2013. Kolmannessa pelissään Nashvillessä, jälleen Columbusta vastaan, Beck teki ensimmäisen maalinsa 23. maaliskuuta 2013.


title: Taylor Beck

text: Toronto Maple Leafs teki kesällä 2015 vuoden sopimuksen Beckin kanssa. Hän ei ehtinyt kuitenkaan pelata otteluakaan Maple Leafsissa, sillä hänet kaupattiin vielä ennen kauden alkua New York Islandersiin, joka myi Michael Grabnerin vaihdossa Beckiin, Matthew Finniin, Christopher Gibsoniin, Tom Nilssoniin ja Carter Verhaegheen. Islandersissa Beck pelasi kaksi ottelua ja sen farmijoukkueessa Bridgeport Sound Tigersissa 46 ottelua. Helmikuussa 2016 Colorado Avalanche hankki Beckin vaihdossa Marc-André Clicheen ja lähetti hänet farmijoukkue San Antonio Rampageen.


title: Taylor Beck

text: Avalanchesta Beck siirtyi Edmonton Oilersiin, jonka kanssa hän teki vuoden sopimuksen kesällä 2016. Beck pelasi kolme ottelua Oilersissa ja 40 ottelua farmiseura Bakersfield Condorissa, jossa hän teki 50 pistettä. Maaliskuussa Beck siirtyi New York Rangersin organisaatioon, kun Oilers hankki Justin Fontainen vaihdossa Beckiin.


title: Herbert Garland

text: Herbert Garland (1880-1921) oli brittiläinen upseeri, kemisti ja räjähdysaineasiantuntija. Hän työskenteli Kairossa räjähdysainelaboratorion johdossa. Garland liittyi Arab Bureauhon yhdessä T. E. Lawrencen kanssa, ja opetti tätä käyttämään räjähteitä. Garland valmisti miinoja, joiden avulla Lawrence ja beduiinisissit hyökkäsivät Ottomaanien rautatielinjojen kimppuun.


title: Herbert Garland

text: Ennen uraansa räjähteiden parissa Garland julkaisi romaanin.


title: Ben Barnicoat

text: Ben Barnicoat (s. 20. joulukuuta 1996 Chesterfield) on brittiläinen kilpa-autoilija.


title: Ben Barnicoat

text: Barnicoat aloitti uransa karting-sarjoissa vuonna 2007 voittaen WTP Cadet Open ja Motors TV Cadet Karting -luokkien mestaruudet. Vuonna 2014 Barnicoat aloitti formulauransa Protyre Formula Renault Autumn Cup -sarjassa voittaen sarjan mestaruuden. Vuonna 2014 hän kilpaili Formula Renault NEC -sarjassa voittaen sarjan mestaruuden. Samana vuonna hän ajoi Eurocup Formula Renault -sarjassa vierailevana kuljettajana. Vuonna 2015 Barnicoat ajoi täyden kauden Eurocup -sarjassa. Hän saavutti kolme voittoa ja kaksi paalupaikkaa sijoittuen sarjan neljänneksi. Vuonna 2016 Barnicoat kilpailee Euroopan Formula 3 -sarjassa.


title: Ben Barnicoat

text: Barnicoat on kuulunut vuodesta 2010 lähtien McLarenin nuorten kuljettajien ohjelmaan, jonka kautta F1-kuljettajiksi ovat onnistuneet nousemaan muun muassa Lewis Hamilton ja Kevin Magnussen.


title: Shankar (elokuvaohjaaja)

text: Shanmugam Shankar (s. 17. elokuuta 1963 Kumbakonam, Tamil Nadu, Intia) on intialainen elokuvaohjaaja, -tuottaja ja -käsikirjoittaja, joka työskentelee tamilinkielisessä elokuvateollisuudessa.


title: Shankar (elokuvaohjaaja)

text: Shankarin ensimmäinen ohjaus oli vuonna 1993 ilmestynyt "Gentleman", jolla hän voitti heti vuoden parhaan tamilinkielisen ohjaajan Filmfare Awards South- ja Tamil Nadu State Film Awards -palkinnot. Seuraavana vuonna elokuvasta ilmestyi Geetha Artsin tuottama hindinkielinen uudelleenfilmatisointi "The Gentleman", jonka pääosassa nähtiin teluguelokuvan megatähti Chiranjeevi. Shankar sai samat palkinnot vielä kahdesti uudestaan, vuoden 1994 romanttisella komedialla "Kadhalan" ja vuoden 2005 psykologisella trillerillä "Anniyan". Lisäksi Shankarin tuottama vuonna 2006 ilmestynyt elokuva "Veyil" voitti vuoden parhaan tamilinkielisen elokuvan National Film Award- ja Filmfare Awards South -palkinnot. Shankarin ohjaama vuonna 2007 ilmestynyt poliittinen trilleri "Sivaji", jonka pääosassa näytteli Rajinikanth, teki koko Intian laajuisia lipunmyyntiennätyksiä. Vuoden 2010 tieteiselokuva, niin ikään Rajinikanthin näyttelemä "Endhiran" oli ilmestyessään koko Intian kallein elokuva ja se menestyi myös Intian ulkopuolella.


title: Oma apu (puolue)

text: Oma apu -puolue () on ukrainalainen puolue. Se perustettiin vuonna 2012. Lokakuun 2014 parlamenttivaaleissa puolue nousi lähes 11 prosentin ääniosuudella maan kolmanneksi suurimmaksi poliittiseksi ryhmäksi. Se sai 33 kansanedustajaa Ukrainan parlamenttiin. Puolue oli nousemassa myös Ukrainan uuteen hallitukseen.


title: Oma apu (puolue)

text: Puolueen puheenjohtajana toimii Lvivin pormestari Andri Sadovyi. Näkyviin puoluehahmoihin kuuluu myös toimittaja, tohtori Hanna Hopko.


title: Oma apu (puolue)

text: Länsiukrainalaisen Lvivin silloinen kaupunginvaltuuston jäsen Sadovyi perusti Samopomitš-kansalaisjärjestön alkujaan lokakuussa 2004. Vuonna 2012 puolueeksi rekisteröitynyt järjestö kertoo pohjaavansa arvonsa kristilliseen moraaliin, jota sovelletaan Ukrainan nykyrealiteetteihin. Puolue kertoo uskovansa yhteistyöhön ja apua tarvitsevien auttamiseen. Puolueen nimi ja ideologia on osin peräisin 1900-luvun alun Galitsiassa toimineisiin ihmisryhmien itseorganisoiduista yhteenliittymistä.


title: Oma apu (puolue)

text: Puolue ajaa muun muassa vahvempaa puolustusta Ukrainaan ja koko maan suvereeniteetin palauttamista, johtavan virkamieskunnan puhdistusta yhteiskunnan vastaisista henkilöistä (lustraatiolaki), paikallishallinon päätösvallan kasvattamista, oikeuslaitoksen riippumattomuutta, talouselämän reiluja pelisääntöjä, tieto- ja energiaturvallisuuden varmistamista, Ukrainan integoroimista Euroopaan ja transatlanttisiin rakenteisiin, koulutuksen, tieteen ja kulttuurin roolin nostamista, yhteiskunnan tukea apua tarvitseville sekä kohtuuhintaisen terveydenhuollon turvaamista.


title: Oma apu (puolue)

text: Kiovan kaupunginvaltuuston vaaleissa toukokuussa 2014 puolue saavutti 7 prosentin kannatuksen, ja nousi pääkaupungin 3. suurimmaksi puolueryhmittymäksi.


title: Oma apu (puolue)

text: Lokakuun 26. päivän 2014 parlamenttivaalit olivat ensimmäiset parlamenttivaalit, mihin puolue osallistui. Oma apu -puoluetta pidettiin isänmaallisena ja EU-myönteisenä. Kun kaikki äänet oli laskettu, Ukrainan keskusvaalilautakunnan mukaan puolueen kannatus oli 10,97 prosenttia (1 729 271 ääntä) ja se ylitti selvästi valtakunnallisen 5 prosentin äänikynnykseen. Se saavutti 33 kansanedustajapaikkaa. Näistä 32 kertyi valtakunnallisen vaalilistan perusteella ja yksi kansanedustaja vaalipiirikohtaisen tuloksen pohjalta. Suurinta puolueen kannatus oli Kiovan seudulla ja Länsi-Ukrainassa.


title: Oma apu (puolue)

text: Monet Oma apu -puolueen aktiivit ovat aiemmin edustaneet useampaa pienempää poliittista ryhmää. Ukrainan vuoden 2011 vaalilaki kielsi eri puolueryhmien väliset vaaliliittot parlamenttivaaleissa. Tästä syystä usean pienpuolueen aktivisteja pyrki suurempien ryhmien vaalilistoilta maan parlamenttiin. Esimerkiksi useat EuroMaidan-mielenosoituksen aktiivit, jotka kesään 2014 asti toimivat Volja-puolueen () yhteydessä, liittyivät kesällä 2014 Oma apu -puolueen listoille ja pääsivät kansanedustajiksi tätä kautta. Vaalilain seurauksena läpimenneet Voljan ehdokkaat joutunevat pysymään vaaleissa edustamansa Oma apu -puolueryhmän yhteydessä, mikä osaltaan hajotti pienpuolue Voljaa.


title: Oma apu (puolue)

text: On huomattava, että vuoden tällä kertaa 27 parlamenttipaikkaa jätettiin toistaiseksi täyttämättä Venäjän miehityksen (Krimin autonominen tasavalta, Sevastopol) ja tukeman Itä-Ukrainan separatistitoiminnan (Donbassin sota) johdosta.


title: Moody Blue

text: Moody Blue on vuonna 1977 ilmestynyt Elvis Presleyn viimeinen studioalbumi, joka julkaistiin vain muutamaa viikkoa ennen hänen kuolemaansa. Albumi myi aluksi keskinkertaisesti, mutta Presleyn kuoltua se nousi Billboard 200 -listan sijalle kolme, myyden lopulta yli kolme miljoonaa kappaletta. Lisäksi singlet ”Way Down” ja ”Moody Blue” nousivat molemmat Country Singles -listan kärkeen.


title: Moody Blue

text: Musiikillisesti albumi on sekoitus live- ja studioäänityksiä.


title: Moody Blue

text:
A-puoli
B-puoli


title: Oppositioblokki

text:
Oppositioblokki () on ukrainalainen, venäläismyönteinen puolue. Se perustettiin paljolti Viktor Janukovytšin Alueiden puoluetta edustaneiden poliitikkojen varaan.
Puolueen puheenjohtajana toimii ex-ministeri, kansanedustaja Juri Boiko. Hän on esimerkiksi tuonut Itä-Ukrainan levottumuuksien aikaisen pyssynpiippudemokratian ongelmallisen vaikutuksen esille demokratiaan ja vaatinut tämän vaikutuksen arviointia Ukrainan parlamenttivaalien joissain vaalipiireissä.


title: Oppositioblokki

text: Oppositioblokki-puolueen juridisena pohjana on huhtikuussa 2010 rekisteröity nimellä "Vetävä voima" () puolueryhmä. Tämä puolue ei osallistunut edellisiin, Alueiden puolueelle menestyksekkäisiin vuoden 2012 parlamenttivaaleihin. Koska Alueiden puolue päätti osin sisäisen kiistelyn takia vetäytyä osallistumisesta vuoden 2014 vaaleihin ja kampanjan johtajaksi ajateltu oligarkkiliikemies Serhi Tihipko lähti kisaan omalla Vahva Ukraina-listallaan, syyskuussa 2014 Vetävä voima -puolue organisoitiin ja nimettiin uudelleen. Tarkotuksena oli koota kuusi pienempää oppositioryhmää yhden ryhmän alle. Oppositioblokki on sosiaali-liberaalinen ja venäjämyönteinen.


title: Oppositioblokki

text: Lokakuun 26. päivän 2014 parlamenttivaaleissa tämä venäläismyönteistä politiikkaa edustanut puolue keskitti kampanjaansa paljolti itäiseen ja eteläiseen Ukrainaan, jossa puolueen edeltäjä, Alueiden puolue oli aiemmin menestynyt. Puolue haluaisi etsiä rauhanomaista ratkaisua Donbassin kriisiin ja lopettaa "antiterroristisen operaation" (ATO) eli sotilaallisen Itä-Ukrainan kriisin ratkaisutavan.


title: Oppositioblokki

text: Kun äänistä oli laskettu 99,92 prosenttia, Ukrainan keskusvaalilautakunnan mukaan puolueen kannatus oli 9,42 prosenttia (1 483 323 ääntä) ja se oli yksi valtakunnallisen 5 prosentin äänikynnykseen ylittäneistä kuudesta puolueesta. Tulosennusteen mukaan puolue oli saamassa parlamenttiin 27 paikkaa valtakunnallisen vaalilistansa saamien äänien pohjalta ja 2 kansanedustajaa vaalipiirikohtaisen menestyksen perustella. Paikkoja olisi siis yhteensä 29. On huomattava, että tässä vaiheessa 27 kansanedustajapaikkaa 450:stä jätettiin toistaiseksi täyttämättä Venäjän miehityksen (Krimin autonominen tasavalta, Sevastopol, 12 paikkaa) ja Itä-Ukrainan separatistitoiminnan (Donbassin sota; 15 paikkaa näistä vaalipiireistä).


title: Thaimaan kiinalaiset

text: Thaimaan kiinalaiset ovat Thaimaassa asuvia kiinalaisia. Vuonna 2003 he muodostivat arviolta noin 14 % maan yli 64 miljoonasta asukkaasta. Suurin osa Thaimaan kiinalaisista on lähtöisin Kiinan eteläosista ja he puhuvat useita eri kiinan kielen murteita, joista merkittävin on ollut teochew.


title: Thaimaan kiinalaiset

text: Kiinalaisia on tullut työläisinä Thaimaahan jo vuosisatojen ajan. Heitä tuli suuremmissa määrin etenkin puoliksi kiinalaisen kuningas Taksinin kutsuttua heitä 1700-luvun loppupuolella maahan. Tuolloin saapuneet kiinalaiset tulivat tunnetuksi nimellä "chinluang" tai kuninkaalliset kiinalaiset. Tuolloin kiinalaisia tuli etenkin Kiinan eteläosan Fujianista, Guangdongista ja Hainanin saarelta. Suurin osa saapui maahan meren kautta ensin džonkeilla ja sittemmin höyrylaivoilla. Poikkeuksen muodostavat pienehkö määrä kiinalaisia muslimeja, jotka saapuivat Pohjois-Thaimaahan maan kautta. Ennen 1800-lukua lähes kaikki tulijoista olivat miehiä. Suurin osa heistä oli kauppiaita ja loput kaivos- ja muita työläisiä. Vaikka Thaimaan kuninkaalliset toivottivatkin tulijat tervetulleiksi, Kiinan hallitsijat yrittivät estää muuttoliikkeen ulkomaille. Sekä Ming-dynastian että Qing-dynastian aikana säädettiin maastamuuttoa rajoittamaan pyrkineitä lakeja. Kiina joutui kuitenkin avaamaan satamiaan oopiumisotien yhteydessä ja maastamuuttoa rajoittaneet lait poistettiin kokonaan vuonna 1893.


title: Thaimaan kiinalaiset

text: 1800-luvun loppuun mennessä Thaimaan kiinalaiset olivat keskittyneet maan rannikolle ja jokien varsille. Heidän suurin keskuksensa oli maan pääkaupunki Bangkok. Kiinalaisia muutti sisämaahankin rautateiden luodessa yhteydet sinnekin. Etenkin Hainanilta muuttaneet kiinalaiset toimivat rautateiden rakennuksen pioneereina Thaimaassa. Qing-dynastian romahtaessa vuonna 1911 maahanmuuttajien määrä lisääntyi ja nyt maahan tuli suuremmissa määrin myös miestensä perään muuttaneita naisia. Suurempimuotoinen muuttoliike Thaimaahan päättyi kommunistien voittoon Kiinan sisällissodassa vuonna 1949.


title: Thaimaan kiinalaiset

text: Vuodesta 1952 vain noin sadan henkilön annettiin muuttaa Kiinasta Thaimaahan vuosittain. 1960-luvulla Thaimaan puolelle tuli kuitenkin jälleen suurempi määrä siirtolaisia Kiinan puolelta. He olivat Kiinan kansallismielisten eli Kuomintangin kannattajia, jotka olivat käyneet sissisotaa kommunisteja vastaan Yunnanissa ja hävittyään siirtyivät pakolaisiksi Thaimaahan. Osa heistä asettui maanviljelijöiksi Chiang Rain ja Chiang Main provinsseihin. Vuoteen 1979 mennessä Yunnanista oli tullut noin 30 000 siirtolaista. Osa Thaimaan kiinalaisista muutti myös kommunistien valtaantulon myötä takaisin Kiinaan osallistuakseen "uuden Kiinan" rakentamiseen. Tulijoita kuitenkin vainottiin etenkin kulttuurivallankumouksen yhteydessä ja osa palasi sittemmin Thaimaahan.


title: Thaimaan kiinalaiset

text: Thaimaan kiinalaiset puhuvat viittä eri kiinan kielen murretta, teochewia, kantonia, hakkaa, hainania ja hokkienia. Näistä teochew oli merkittävin ja se toimi liike-elämän kielenä Thaimaassa ylipäätäänkin aina 1960-luvulle saakka. Nykyisin suurin osa uudesta sukupolvesta osaa puhua thaita muttei lukea tai kirjoittaa sitä. Thaimaa järjesti alun perin verrattain vähän kiinan kielen opetusta, tarkoituksena oli näin sulauttaa kiinalaiset valtaväestöön. Sitä opetettiin vain neljänä vuonna peruskoulun aikana. Rajoitukset kielen opetukselle poistettiin vuonna 1992 ja tuolloin tarkoitus oli lähinnä houkutella maahan taiwanilaisia sijoittajia.


title: Thaimaan kiinalaiset

text: Thaimaan kiinalaiset ovat pääasiassa mahajana-buddhalaisia poiketen Thaimaan valtaväestöstä, joka on theravada-buddhalaista. Uskontoon on tullut vaikutteita myös konfutselaisuudesta ja taoismista. Joitakin kiinalaisia muslimeja asuu maan pohjoisosassa ja pieni määrä kristittyjä on keskittynyt maan kaupunkeihin.


title: Vahva Ukraina

text:
Vahva Ukraina (, alkujaan nimenä oli Työtätekevä Ukraina, ) on ukrainalainen, vuonna 1999 perustettu puolue. Puoluetoiminta lopetettiin vuonna 2012,
kun puolue liitettiin Alueiden puolueeseen, jonka varapuhemies puheenjohtaja Tihipkosta tuli,
mutta puolue käynnistettiin uudelleen huhtikuussa 2014.


title: Vahva Ukraina

text:
Se keräsi syksyn 2014parlamenttivaaleissa lähes puoli miljoonaa ääntä, mutta jäi 3,1 prosentin kannatuksellaan alle valtakunnallisen 5 prosentin äänikynnyksen. Vaalipiirikohtaisten tulosten perusteella puolue sai yhden kansanedustajan Ukrainan parlamenttiin.
Puolueen johdossa on toiminut vuodesta 2009 alkaen suurliikemies Serhi Tihipko, samana vuonna puolueen nimi muutettiin nykymuotoon.


title: Vahva Ukraina

text: Puolue on osallistunut johtajansa Serhi Tihipkon presidentinvaalikampanjoihin sekä vuonna 2010 että vuonna 2014.


title: Vahva Ukraina

text: Lokakuun 26. päivän 2014 parlamenttivaaleissa tämä venäjämyönteinen, liberalismia kannattava puolueryhmä korosti tukevansa rauhanomaista ratkaisua Donetsin laakion konfliktiin Kun äänistä oli laskettu 99,92 prosenttia, Ukrainan keskusvaalilautakunnan mukaan puolueen kannatus jäi 3,1 prosenttiin (489 386 ääntä) ja se jäi alle valtakunnallisen 5 prosentin äänikynnykseen. On huomattava, että vuoden 2011 vaalilain mukaan puolet parlamentin kansanedustajista valitaan vaalipiireistä. Puolue olikin saamassa yhden kansanedustajan parlamenttiin vaalipiireistä. On huomattavaa, että 27 kansanedustajapaikkaa jätettiin toistaiseksi täyttämättä vahvimmin venäjänkielisiltä alueilta Venäjän miehityksen (Krimin autonominen tasavalta, Sevastopol) ja Itä-Ukrainan separatistitoiminnan (Donbassin sota) johdosta.


title: War Office

text: War Office oli Yhdistyneen kuningaskunnan hallituksen ministeriö, joka vastasi Britannian armeijan hallinnosta 1600-luvulta vuoteen 1964, jolloin sen tehtävät siirrettiin Britannian puolustusministeriölle.


title: Ali ibn Husain

text: Ali ibn husain (, 1879–1935), oli Hijazin kuningaskunnan kuningas ja Mekan šarif 1924–1925. Hän kuului hašimidi-sukuun ja oli Husain ibn Alin vanhin poika. Joulukuussa 1925 Ibn Sa’udin joukot valtasivat Hijazin kuningaskunnan, minkä seurauksena Ali ibn Husain pakeni perheineen Irakiin, jonka kuningas oli hänen veljensä Faisal ibn Husain. Hän kuoli Bagdadissa 1935.


title: Hans Kroll

text: Hans Kroll (1898–1967) oli länsisaksalainen diplomaatti, joka tunnettiin erityisen läheisistä suhteistaan Neuvostoliiton johtajaan Nikita Hruštšoviin.


title: Hans Kroll

text: Filosofian tohtori Hans Kroll tuli Saksan ulkoministeriön palvelukseen 1920 ja toimi sitten muun muassa Yhdysvalloissa ja Neuvostoliitossa. Toisen maailmansodan aikana hänen asemapaikkojaan olivat Turkki ja Barcelona. Vuosina 1947–1948 Kroll toimi Nordrhein-Westfalenin osavaltion kansainvälisten asioiden neuvonantajana sekä itä-länsi-komitean puheenjohtajana. Vuonna 1953 hänet nimitettiin suurlähettilääksi Belgradiin, 1955 Tokioon ja 1958 Moskovaan, jossa hän palveli vuoteen 1962 asti. Suorasukainen Kroll saavutti poikkeuksellisen hyvät suhteet Neuvostoliiton silloiseen poliittiseen johtoon, mutta joutui oman ulkoministeriönsä epäsuosioon liian omavaltaisten sovitteluesitystensä takia. Hän poistui asemapaikaltaan 1962 ja vetäytyi eläkkeelle.


title: Malesian kiinalaiset

text: Malesian kiinalaiset ovat Malesiassa asuvia kiinalaisia. Vuoden 2010 väestönlaskennan mukaan he muodostivat 24,6 % koko Malesian väestöstä.


title: Malesian kiinalaiset

text: Kiinalaisilla on pitkä historia Kaakkois-Aasiassa ja portugalilaisten valloittaessa Malakkan paikalla oli jo olemassa kiinalaisyhteisö. Suurempi kiinalaisten muuttoaalto alueelle tuli kuitenkin vasta 1800-luvulla. Muuttajat olivat lähtöisin Kiinan Fujianin ja Guangdongin provinsseista. Esimerkiksi Taiping-kapinan kaltaiset levottomuuden Kiinassa ajoivat ihmisiä muuttamaan ulkomaille. Malesiassa muuttajia houkutti taloudelliset mahdollisuudet etenkin Britannian Salmisiirtokunnissa. Näistä siirtokunnista, joihin tuolloin kuului myös Singapore, kiinalaisia muutti edelleen muualle Malesiaan.


title: Malesian kiinalaiset

text: Toinen muuttoaalto ajoittuu 1920- ja 1930-luvuille ja sitä ajoi jälleen levottomuudet, tällä kertaa Kiinan sisällissota kommunistien ja kansallismielisten välillä. Kiinalaisten muuttoa Malesiaan alettiin säännöstellä 1930-luvulla, vaikka vielä tämänkin jälkeen naisten ja lapsien sallittiin muuttaa melko vapaasti sukupuolten määrien tasapainottamiseksi. Monet Malesian kiinalaisista olivat aktiivisia maan itsenäisyysliikkeessä. Heistä ehkä tunnetuin oli Tan Cheng Lock. Malesia itsenäistyi vuonna 1957 ja uusi perustuslaki antoi kansalaisuuden maahanmuuttajille, joihin lukeutuivat paitsi kiinalaiset, mutta myös Malesian intialaiset.


title: Malesian kiinalaiset

text: Vuonna 1957 kiinalaisia oli Malesiassa 2 333 756 eli noin 37 % maan koko väestöstä. Vuoteen 2000 mennessä koko maan väestö oli kasvanut 22 274 690:een, joista kiinalaisia oli 5 691 908 eli 24 %. Kiinalaisten prosentuaalinen lukumäärä pysyi suunnilleen samana vuoden 2010 väestönlaskennassa. 86 % kiinalaisista asui kaupungeissa. Kiinalaisväestö puhuu mandariinikiinan lisäksi kantonia (19,9 %), hokkienia (37,66 %), hakkaa (20,36 %), teochewia (9,26 %) ja useita muita pienempiä kiinan kielen murteita. Kiinalaiset puhuvat yleensä myös asuinalueensa enemmistökieliä, kuten malajia, sekä ibania ja kadazania Sarawakissa ja Sabahissa. Englantia opitaan kouluissa pakollisena aineena.


title: Malesian kiinalaiset

text: Ensimmäiset kiinalaiset Malesiassa olivat tavallisesti kauppiaita. Tätä kautta he ottivat osaa alueen tuotteiden vientiin ja tuontiin. Sittemmin he ovat olleet aktiivisia myös teollisuus- ja rakennusalalla. Malesiassa julkaistaan kahta suurempaa kiinalaista lehteä, nimeltä "Xinzhou Ribao" ja "Nanyag Shangbao". Malesian politiikka perustuu pitkälti etnisyyksiin ja kiinalaispuolueista suurin on Malaysian Chinese Association eli MCA. Kiinalaisvähemmistön kannalta poliittisia huolenaiheita ovat islamin ja malajinationalismin vaikutus maan tulevaisuuteen.


title: Malesian kiinalaiset

text: Vuoden 2000 väestönlaskennan mukaan 86,61 % kiinalaisista oli buddhalaisia tai noudatti kiinalaista kansanuskoa. Katolilaisia ja protestanttisia kristittyjä oli noin 9 %. Vain noin 1 % heistä oli muslimeja.


title: Lvivin yliopisto

text: Ivan Frankon yliopisto, (), koko nimeltään Ivan Frankon Lvivin kansallinen yliopisto (Львівський національний університет імені Івана Франка, "Lvivski natsionalnyi universitet imeni Ivana Franka") on Ukrainan länsiosissa, Lvivin kaupungissa sijaitseva kansallinen yliopisto. Yliopisto on nimetty ukrainalaisen kirjailijan, kääntäjän ja poliittisen aktivistin Ivan Frankon (1856–1916) mukaan. Yliopisto on Ukrainan vanhin, perustettu 1661. Puolaan kuuluessaan nimenä oli "Juhana Kasimirin yliopisto" () 1919-1939.


title: Lvivin yliopisto

text: Lvivin kansallinen yliopisto kuuluu maan arvostetuimpiin. Vuonna 2013 suoritetussa kahdensadan ukrainalaisen yliopiston vertailussa Lvivin yliopisto pisteytettiin Ukrainan 14. parhaaksi yliopistoksi. Espanjalainen Webometrics luokitteli yliopiston puolestaan sijaluvulle 11.


title: Lvivin yliopisto

text: Puolan viranomaisten kiellettyä ukrainankielisen yliopisto-opetuksen erotetut opettajat käynnistivät 1921 lahjoitusvaroin toimineen "Lvivin maanalaisen ukrainalaisen yliopiston". Se oli olemassa vuoteen 1925 saakka.


title: Halvard Lange

text: Halvard Manthey Lange (16. syyskuuta 1902 – 19. toukokuuta 1970) oli norjalainen diplomaatti ja sosiaalidemokraattinen poliitikko, joka toimi Norjan ulkoministerinä kaksi vuosikymmentä, vuodesta 1946 vuoteen 1965.


title: Halvard Lange

text: Halvard Lange oli Nobel-palkitun pasifistin Christian Lous Langen poika, joka omaksui isänsä aatemaailman. Hän opetti 1930-luvulla taloushistoriaa Oslon kauppakorkeakoulussa ja toimi kansanopiston rehtorina. Vuodesta 1933 aina 1960-luvulle saakka hän oli mukana Norjan työväenpuolueen johtoelimissä, lukuun ottamatta sotavuosia 1940–1945, jolloin hän oli Gestapon vankina.


title: Halvard Lange

text:
Lange oli ulkoministerinä yksi Norjan Nato-jäsenyyden ja muiden kansainvälisten yhteistyömuotojen vahvimmista tukijoista.
Langea kuvataan hiljaiseksi ja vaatimattomaksi, mutta lujatahtoiseksi poliitikoksi.


title: Purunpää

text: Purunpää on kylä Dragsfjärdissä Kemiönsaarella.


title: Purunpää

text: Purunpäänlahti on vuonomainen, pitkä ja kapea, luonnontilainen lahti. Purunpään ja sen lähellä sijaitsevan Ölmosin alueilla on yli tuhannen hehtaarin laajuinen Ölmos–Purunpään Natura 2000 -suojelualue. Asiantuntijat suosittelivat sen liittämistä Saaristomeren kansallispuistoon 1970-luvulla. Joulukuussa 2014 noin 1400 yksityishenkilöä ja 52 kulttuurivaikuttajaa allekirjoittivat suurmaanomistaja Konstsamfundetille osoitetun vetoomuksen Purunpään metsien puolesta. Konstsamfundet aloitti metsänhakkuut Purunpäässä huhtikuussa 2015. Suomen luonnonsuojeluliitto ja Luonto-Liitto vastustavat hakkuita, sillä alueella on merkittäviä luontoarvoja, kuten vanhaa, monimuotoista sekametsää ja soita. Hakkuut keskeytettiin ja neuvotteluista sovittiin 16. huhtikuuta 2015.


title: Purunpää

text: Ölmosin–Purunpään tienoilla on tehty vuonna 1985 arkeologinen inventointi Föreningen Konstsamfundetin Insula Nova-projektin kautta. Vuosina 2011-2012 tehdyssä Museoviraston Dragsfjärdin inventoinnissa sieltä on löytynyt "Purunpään kolmijalkapata", jonka mukaan paikka on saanut nimensä Museovirasto rekisteriportaaliin.


title: Purunpää

text: Purunpään historiallinen kylätontti on sijainnut Purunpäänlahden länsirannalla. Samalla paikalla sijaitsevat vieläkin Purunpään kylän Västergårdin ja Östergårdin talot.


title: Edward Garnett

text: Edward William Garnett (19. helmikuuta 1868 – 21. helmikuuta 1937) oli brittiläinen kriitikko ja kustannustoimittaja, joka löysi ja ohjasi monia 1900-luvun alun kirjailijoita. Hänen muodolliset opintonsa jäivät vähäisiksi, mutta hän kasvoi kirjallisesti suuntautuneessa perheessä ja luki valtavasti. Hän kehitti kyvyn tunnistaa lahjakkuuksia Hänen suojatteihinsa ja ystäviinsä kuuluivat Joseph Conrad, D. H. Lawrence, John Galsworthy, Ford Madox Ford, William Henry Hudson ja Stephen Crane.


title: Gunnar Lange

text: Nils Gunnar Lange (9. maaliskuuta 1909 Tukholma – 17. syyskuuta 1976 Bromma) oli ruotsalainen sosiaalidemokraattinen poliitikko, joka toimi Ruotsin kauppaministerinä 1955–1970.


title: Gunnar Lange

text: Gunnar Lange syntyi Tukholmassa kanslianeuvos Nils Langen poikana. Agronomiksi opiskellut Lange nimitettiin 1935 Ruotsin maataloushallituksen virkamieheksi, minkä lisäksi hän opetti yliopistossa. Vuonna 1941 hän suoritti lisensiaatin tutkinnon ja lähti Pohjois-Carolinan yliopistoon Yhdysvaltoihin maatalouden ja kansantaloustieteen apulaisprofessoriksi. Palattuaan Ruotsiin 1943 hän ryhtyi elintarvikekomission toimistopäälliköksi ja palasi 1946 maatalousministeriöön valtiosihteeriksi. Vuonna 1950 hän siirtyi valtiovarainministeriöön. Hän toimi useiden ministeriöiden virkamiehenä kunnes hänet 1955 nimitettiin kauppaministeriksi. Hän toimi valtiopäiväedustajana 1953–1976, josta kaksikamarisen järjestelmän aikana vuoteen 1970 asti toisessa kamarissa.


title: Gunnar Lange

text: Kauppaministerinä Langella oli tärkeä rooli Euroopan vapaakauppajärjestön luomisessa ja myös Suomen Efta-liitännäisjäsenyydessä.


title: Carina Juselius

text: Carina Juselius (s. 9. lokakuuta 1961) on aktiiviuransa päättänyt suomalainen kestävyysjuoksija. Hän edusti koko uransa ajan IF Nykarlebynejdeniä ja hänen valmentajanaan toimi Erik Haglund. Ulkoratojen SM-kilpailuista Juselius saavutti maratonilta kultaa vuonna 1984 sekä pronssia vuonna 1987. Virallisissa kilpailuissa hän ei ole esiintynyt vuoden 1996 jälkeen.


title: MHC Purunpää

text: MHC Purunpää on Katanpää-luokan miinantorjunta-alus, joka on nimetty Kemiönsaaren kylän Purunpään mukaan. Se on valmistettu Italiassa Intermarinen telakalla, ja se saapui Turun satamaan 21. syyskuuta 2013.


title: MHC Purunpää

text: Alus lähti 9. syyskuuta 2013 Italiasta "Happy Dynamic" -alukseen kuormattuna ja saapui Turkuun 21. syyskuuta. Se on Suomeen toimitetuista aluksista toinen tunnuksella (kylkinumerolla) 41.


title: Sirkka Oikarinen

text: Sirkka Maarit Oikarinen (o.s. Haataja, s. 17. marraskuuta 1959 Vuolijoki) on aktiiviuransa päättänyt suomalainen kilpakävelijä. Hän edusti koko uransa ajan Jokelan Kisaa ja hänen valmentajanaan toimi Viljo Luukkola. Ulkoratojen SM-kilpailuista Oikarinen saavutti 5 000 metrin kävelystä kaksi kultaa vuosina 1984 ja 1985, hopeaa vuonna 1986 ja pronssia vuonna 1987 sekä 10 kilometrin kävelystä kaksi kultaa vuosina 1982 ja 1986. Lisäksi hän voitti sisäratojen SM-kilpailuista pronssia 3 000 metrin kävelystä vuonna 1987.


title: Sirkka Oikarinen

text: Arvokilpailuissa Oikarinen on edustanut Suomea kaksi kertaa. Hän oli mukana sekä EM-kilpailuissa Stuttgartissa vuonna 1986 että MM-kilpailuissa Roomassa vuonna 1987. EM-kisoissa Oikarinen sijoittui 10 kilometrin kävelyssä sijalle 16, MM-kisoissa hänen sijoituksensa oli samalla matkalla 23.


title: Sirkka Oikarinen

text: Virallisissa kilpailuissa Oikarinen ei ole osallistunut kävelyyn vuoden 1987 jälkeen, mutta on sen jälkeen ottanut osaa muun muassa maratoneille.


title: Tuulikki Jokinen

text: Tuulikki Jokinen (o.s. Puttonen, s. 3. helmikuuta 1962 Laukaa) on aktiiviuransa päättänyt suomalainen aitajuoksija. Hänen seuranaan oli vuoteen 1986 saakka Vaajakosken Kuohu, jonka jälkeen hän siirtyi urheilemaan Hämeenlinnan Kisan riveihin. Hän vastasi itse omasta valmennuksestaan. Kalevan kisoista Jokinen saavutti pronssia 400 metrin aitajuoksusta vuonna 1987. Lisäksi hän voitti sisäratojen SM-kisoista pronssia sekä 400 metrin juoksusta vuonna 1988 että 300 metrin aitajuoksusta vuonna 1989. Virallisissa kilpailuissa Jokinen ei ole esiintynyt vuoden 1989 jälkeen.


title: Anne Karvinen-Poutanen

text: Anne Maarit Karvinen-Poutanen (o.s. Karvinen, s. 21. tammikuuta 1967 Oulu) on aktiiviuransa päättänyt suomalainen aitajuoksija. Hän edusti koko uransa ajan Kuivasjärven Auraa ja hänen valmentajanaan toimi Pekka Karvinen. Kalevan kisoista Karvinen-Poutanen saavutti pronssia 100 metrin aitajuoksusta vuonna 1987. Virallisissa kilpailuissa hän ei ole esiintynyt vuoden 1987 jälkeen.


title: Lyman Lemnitzer

text: Lyman Louis Lemnitzer (29. elokuuta 1899 – 12. marraskuuta 1988) oli amerikkalainen kenraali, joka toimi Yhdysvaltain armeijan esikuntapäällikkönä 1959–1962 ja liittoutuneiden joukkojen ylipäällikkönä Euroopassa 1963–1969.


title: Lyman Lemnitzer

text: Lemnitzer aloitti sotilasuransa aliluutnanttina 1920, eteni nopeasti ja suoritti sotakorkeakoulun. Toisen maailmansodan aikana hän toimi divisioonankenraalina Euroopan ja Afrikan taistelukentillä. Hän toimi muun muassa kenraali Dwight D. Eisenhowerin esikuntapäällikkönä.


title: Lyman Lemnitzer

text: Sodan jälkeen Lemnitzer toimi sotakorkeakoulun johtajana ja Yhdysvaltojen sekä YK:n joukkojen komentajana kaukoidässä, kunnes nimitettiin 1959 esikuntapäälliköksi eli Yhdysvaltain armeijan komentajaksi.


title: Aivot

text: Aivot ovat eläimen päässä sijaitseva elin, joka hallitsee ruumiintoimintoja. Aivot koostuvat hermokudoksesta, jonka erikoistuneita soluja ovat neuronit ja gliasolut. Aivot kuuluvat eläimen keskushermostoon, joka ottaa vastaan ja välittää hermoimpulsseja. Aivot toimivat yhdessä ääreishermoston kanssa, joka välittää impulsseja hermojen avulla aivoihin sekä selkäytimeen ja niistä pois.


title: Aivot

text: Yksinkertaisilla eläimillä aivot ottavat vastaan aistien välityksellä saatuja signaaleja ja välittävät informaatiota lihaksiin. Edistyneemmillä eläimillä aivot pystyvät paljon monimutkaisempiin toimintoihin. Ihmisen aivot ovat poikkeuksellisen kehittyneet. Ne erottaa muiden nisäkkäiden aivoista etenkin kehittynyt aivokuori ja otsalohko, joka huolehtii monimutkaisesta ajattelusta, tietoisista päätöksistä ja itsereflektiosta.


title: Aivot

text: Yksinkertaisimmilla eläimillä kuten sukkulamadoilla on hyvin yksinkertaiset aivot, joissa on vain 300 neuronia. Niiden aivot vain ottavat vastaan päässä sijaitsevien aistinsolujen välittämiä ärsykkeitä ja lähettävät impulsseja lihaksiin. Monimutkaisemmilla eliöillä kuten kastemadoilla ja hyönteisillä aivoina toimii kaksi hermosolmua. Keskushermostonsa rakenteen ansiosta hyönteiset pystyvät toimimaan lähes normaalisti ilman aivojaankin.


title: Aivot

text: Kaloilla on suuret pikkuaivot, jotka koordinoivat liikettä ja arvioivat painetta. Sammakkoeläinten aivot muistuttavat kalan aivoja, mutta niiden isoaivot on katettu hermokudoksella, jonka ensisijainen tehtävä on havaita hajua. Sammakkoeläinten etuaivot ovat paljon suuremmat kuin pikkuaivot. Matelijoiden etuaivojen tyviosat ovat kehittyneet ja isoaivot ovat paljon suuremmat kuin näkölohko. Hajukäämi on hyvin kehittynyt. Lintujen aivot muistuttavat matelijoiden aivoja, mutta pikkuaivot ovat hyvin kehittyneet säätelemään tasapainoa ja paikkaa lentäessä. Nisäkkäiden etuaivot ovat suhteellisen suuret pikkuaivoihin verrattuna. Isoaivoja ympäröi kurttuinen aivokuori. Selkärankaisten aivot koostuvat monesta osasta, ja niistä lähtee selkäydin kehoon.


title: Aivot

text: Aivojen prototyyppi kehittyi eläimiin hyvin varhain, vaikka fossiileista ei aivojen varhaiselle rakenteelle ole vielä löydettykään kantaisää. Eri lajien aivojen ydinrakenteet ovat säilyneet samanlaisina satojen miljoonien vuosien ajan jopa ihmisen ja kärpästen välillä, vaikka valmiissa aivoissa lajien välillä onkin jo hyvin paljon eroja.


title: Aivot

text: Eläinlajien välillä aivojen koko on yleensä suhteessa eläimen muuhun kokoon, niin että isoilla eläimillä on isot aivot ja pienillä eläimillä pienet. Isot eläimet tarvitsevat pieniä eläimiä enemmän aivosoluja suurten ruumiidensa perustoimintojen hoitamiseen. Pienten nisäkkäiden aivot ovat kuitenkin suhteellisesti isommat kuin suurten. Pikkunisäkkäiden kuten hiirten aivot ovat kooltaan noin 10 prosenttia ruumiin painosta, ihmisen aivot ovat kaksi prosenttia ja sinivalaan aivot 0,1 prosenttia. Eläinlajien aivojen suhteellista kokoa voidaan mitata "enkefalisaatio-osamääräällä" (EQ), joka ottaa huomioon ruumiin koon vaikutuksen aivojen kokoon. Tällä laskukaavalla ihmisen aivot ovat koko eläinkunnan suurimmat.


title: Aivot

text: Aivojen absoluuttisella koolla on jonkin verran merkitystä älykkyyteen: esimerkiksi isoaivoiset apinalajit menestyvät pieniaivoisia apinalajeja paremmin älyä vaativissa tehtävissä, ja korrelaatio on havaittu myös lintujen välillä. Toisaalta esimerkiksi pieniaivoiset varislinnut ovat suhteellisen älykkäitä, eikä isoaivoisia valaita pidetä ihmistä älykkäämpinä.


title: Aivot

text: Pienistä aivoistaan huolimatta varikset ja korpit ovat suunnilleen yhtä nokkelia kuin simpanssi.


title: Aivot

text: Tietoisuuden oletetaan syntyvän aivoissa. Ihmisellä on tietoisuus, mutta joidenkin tutkijoiden mukaan myös muiden eläinlajien aivot olisivat riittävät tietoisuuden syntymiselle, sillä siihen tarvitaan vain muutama tuhat hermosolua.


title: Aivot

text: Ihmisen aivojen yksiköitä ovat:


title: Aivot

text: Alin biologinen solurakenne ihmisaivoissa on sen noin 100 miljardia hermosolua, neuronia. Aivojen toiminta perustuu neuronien väliseen noin 15 000 kytkentään. Ihmisaivoissa on siis noin 1500 biljoonaa neuronien välistä kytkentää. Näissä kytkennöissä kulkevat hermoimpulssit (sähkökemiallinen ero), jotka muokkautuvat ja joita säännöstellään jokaista erikseen monimutkaisesti solun sisällä ja neuronien välisten kytkentöjen, synapsien rajapinnassa.


title: Aivot

text: Aivoja on perinteisesti käytetty ravintona, suomalaisista ruuista mainittakoon esimerkiksi sianpääsyltty tai alatoopi. Mm. Yhdysvaltain eteläisissä osavaltioissa tunnetaan ruokalajina porsaan aivot paistinkastikkeessa. Toisinaan niitä saatetaan nauttia munakokkelin kera.


title: Aivot

text: Ruokalajeja, joissa käytetään eläinten aivoja, tunnetaan myös Ranskassa, Meksikossa, Kamerunissa ja Indonesiassa. Britanniassa on kielletty yli vuoden vanhan naudan tai lampaan aivojen myynti ruoaksi.


title: Aivot

text: Aivojen syömiseen liittyy joitakin terveysriskejä. Se voi kostautua prionisairauksina, joista tavallisin ihmisillä on Creutzfeldt–Jakobin tauti. Papua-Uudessa-Guineassa on tavattu kuru-nimistä sairautta fore-kansan edustajilla, jotka söivät vainajiensa aivoja.


title: Yhdislehtinen

text: Yhdislehtinen on kukan teriön muoto, jossa terälehdet ovat osittain kasvaneet yhteen, toisin kuin erillislehtisessä teriössä. Yhdislehtinen kukka voi olla joko säteittäinen tai vastakohtainen. Säteittäinen yhdislehtinen teriö voi olla ratasmainen, kellomainen, kuten kellokasveilla, ruukkumainen, tai torvimainen. Vastakohtainen yhdislehtinen teriö voi olla huulimainen, kuten huulikukkaiskasvieilla, esimerkiksi mintulla, tai kielimäinen, kuten mykerökukkaiskasvien kukinnoissa olevilla pikkukukilla. Kielimäisessä teriössä yhteenkasvaneet terälehdet osoittavat samaan suuntaan. Sellaisia ovat esimerkiksi päivänkakkaran mykeröä ympäröivät laitakukat, joita usein sanotaan terälehdiksi, vaikka ne itse asiassa ovat pieniä kukkia, joissa jokaisessa on viisi yhteenkasvanutta terälehteä.


title: Miri

text: Miri on Malesian Sarawakin osavaltion toiseksi suurin kaupunki. Kaupunki sijaitsee Borneon pohjoisrannikolla, lähellä Brunein rajaa. Asukkaita kaupungissa on noin 300 000. Kaupungin väestö koostuu kymmenistä etnisistä ryhmistä, joista suurimmat ovat kiinalaiset, ibanit, malaijit ja intialaiset.


title: Miri

text: Miri on öljyteollisuuskaupunki ja se on syntynyt öljykenttien läheisyyteen. Myöhemmin kaupunkiin rakentui palmuöljy- ja puuteollisuutta. Miri oli öljykenttiensä takia yksi japanilaisten pääkohteista, kun Japani valtasi kaupungin Tyynenmeren sodan aikana.


title: Erillislehtinen

text: Erillislehtinen on kukan teriön muoto, jossa terälehdet ovat kokonaan erillään, toisin kuin yhdislehtisessä teriössä. Teriö voi olla säteittäinen, jolloin se on ruusumainen, kuten ruusukasveilla, neilikkamainen, kuten kohokkikasveilla, tai ristimäisiä, kuten ristikukkaiskasveilla. Tällöin teriön muotoa nimitetään terälehtien lukumäärän ja muodon mukaan. Sekä ruusumaisessa että neilikkamaisessa teriössä terälehtiä on viisi, mutta ristimäisissä vain neljä. Ruusumaisessa teriössä terälehdet ovat aina lyhyitä, ristimäisessä joko lyhyitä tai pitkiä ja neilikkamaisessa aina pitkiä. Erillislehtinen teriö voi olla myös vastakohtainen. Tällöin se on joko orvokkimainen, kuten orvokkikasveilla tai perhomainen, kuten hernekasveilla. Orvokkimaisessa teriössä on kaksi terälehteä kaikkein ylimpänä, kaksi hieman alempana ja alimpana yksi terälehti. Perhomaisessa teriössä terälehdet ovat eri kokoisia ja sijaitsevat toisiinsa nähden samaan tapaan kuin perhosen siivet.


title: Bridlington

text: Bridlington on kaupunki Englannin Yorkshiressä Pohjanmeren rannalla, noin 40 km Kingston upon Hullista pohjoiseen. Vuonna 2011 siellä oli noin 35 000 asukasta.


title: Bridlington

text: Bridlingtonissa on luonnonsatama Gupsy Race -nimisen pienen joen suulla. Sitä käyttävät sekä kalastus- että huvialukset. Sataman ympärille muodostui aluksi vähäinen kalastajakylä, mutta kun seudulta löydettiin mineraalivesilähde, Bridlingtonista tuli 1800-luvulla suosittu rantalomakohde. Nykyisin siellä käy vuosittain kymmeniätuhansia matkailijoita.


title: Soppikaktukset

text: Soppikaktukset ("Uebelmannia") on kaktuskasvisuku. Tieteellinen nimi kunnioittaa sveitsiläistä Werner Uebelmannia, joka rahoitti ja edisti eteläamerikkalaisten kaktuslajien viljelyä Euroopassa.


title: Soppikaktukset

text: Soppikaktukset ovat yksivartisia eivätkä juuri koskaan haarautuneita. Varsi on enimmäkseen pieni, pallomainen tai lieriömäinen, enintään 75 cm:n korkuinen. Varren päällysketto (epidermi) on sileä, nystyinen, jyväsekäs tai siinä on vahakilpiä. Varressa on paljon uurteita, ja niiden reunat ovat tavallisesti teräviä harjuja, jotka ovat toisinaan jakautuneet kyhmyiksi. Areoleissa eli kääpiöversoissa on tavallisesti hyvin kehittyneet piikit. Niitä on kahdesta seitsemään kappaletta, ja ne ovat suoria tai hieman käyristyneitä, pystyjä, sivulle siirottavia tai kampamaisesti järjestyneitä. Kukat sijaitsevat kasvin kärjen tuntumassa ja ovat avoinna päiväaikaan. Ne ovat pieniä ja lyhyen suppilomaisia, väriltään keltaisia. Kukkapohjuksessa on tiheää villakarvaa ja muutamia sukasia sisältäviä tupsuja. Hedelmä on pallomainen tai lieriömäinen, keltainen tai punainen ja marjamainen. Sen kärjessä on villamaista karvoitusta ja sukasia. Hedelmä on kypsyttyään ohutseinäinen ja kuiva, eikä siinä ole kukkalehtien jäänteitä. Siemenet ovat lakkimaisia, kiiltävän mustia tai punertavan ruskeita, ryppyisiä, nystyisiä tai sileitä.


title: Soppikaktukset

text: Soppikaktukset ovat kotoisin Brasilian osavaltiosta nimeltään Minas Gerais.


title: Soppikaktukset

text: Soppikaktuksia on kolme lajia. Kaikki lajit ovat harvinaisia luonnossa niihin kohdistuneen keräilyinnon vuoksi.


title: Syklododekatrieeni

text: Syklododekatrieeni (CH) on syklinen eli rengasrakenteinen trieeni eli kolme kaksoissidosta sisältävä alkeeni. Yhdistettä käytetään polymeeriteollisuudessa polymeerien lähtöaineena.


title: Syklododekatrieeni

text: Syklododekatrieenillä on neljä geometristä isomeeriä (1Z,5Z,9Z)-, (1E,5E,9E)-, (1Z,5Z,9E)- ja (1Z,5E,9E)-syklododekatrieenit. Niistä pysyvimmät ovat (1Z,5E,9E)- ja (1E,5E,9E)-isomeerit ja kaupallista merkitystä on lähinnä (1Z,5E,9E)-isomeerillä.


title: Syklododekatrieeni

text: Huoneenlämpötilassa syklododekatrieeni on väritöntä, veteen liukenematonta nestettä. Yhdisteelle on tyypillistä muodostaa komplekseja siirtymämetallien kanssa. Syklododekatrieeni reagoi monien tyypillisten alkeenien tavoin ja muodostaa esimerkiksi epoksidin ja halogeenien kanssa additiotuotteita. Yhdisteen kaksoissidokset voidaan pelkistää selektiivisesti, jolloin muodostuu syklododekadieeniä tai syklododekeenia. Korkeammassa lämpötilassa ja paineessa muodostuu syklododekaania. Syklododekatrieeni voidaan hapettaa syklododekanoliksi hapen avulla ja dodekaanidihapoksi.


title: Syklododekatrieeni

text: Syklododekatrieeniä valmistetaan oligomerisoimalla butadieeniä. Katalyyttinä reaktiossa voidaan käyttää titaanitetrakloridia organoalumiiniyhdisteiden läsnä ollessa. Tällöin muodostuu pääasiassa (1Z,5E,9E)-isomeeriä. Katalyyttinä voidaan käyttää myös nikkeliä, jolloin muodostuu erityisesti (1E,5E,9E)-syklododekatrieeniä. Yhdiste puhdistetaan mahdollisista sivutuotteista tislaamalla.


title: Syklododekatrieeni

text:
Syklododekatrieeniä käytetään useissa orgaanisen kemian synteeseissä lähtöaineena. Siitä valmistetaan muun muassa laurolaktaamia, dodekaanidihappoa, aminododekaanihappoa, joita käytetään polymeerien valmistuksessa ja palonestoaineena paisutetussa polystyreenissä eli styroksissa ("EPS") ja suulakepuristetussa polystyreeni ("XPS") -eristeissä käytettyä Tukholman sopimuksessa kiellettävää heksabromisyklododekaania ("HBCD").
Syklododekatrieeni pelkistetään ensin vedyttämällä katalyyttien läsnä ollessa syklododekaaniksi, joka hapetetaan ilman ja boorihapon avulla syklododekanolin ja syklododekanonin seokseksi. Kun tätä seosta hapetetaan väkevällä typpihapolla, muodostuu dodekaanidihappoa.


title: Wareham

text: Wareham on kaupunki Dorsetissa Englannin etelärannikolla. Vuonna 2011 siellä oli vajaat 5500 asukasta.


title: Wareham

text: Ensimmäinen maininta asutuksesta Warehamista on 700-luvulta, ja siitä alkaen kaupungissa oli värikäs historia vuoden 1762 tuhoisaan tulipaloon asti.


title: Ekebyhovin linna

text: Ekebyhovin linna on rakennus, joka sijaitsee Ruotsissa Ekerön kunnassa. Carl Gustaf Wrangel aloitti rakennustyöt vuonna 1674, mutta ne saatiin päätökseen vasta 1700-luvun alussa. Tyyliltään rakennus edustaa karoliinisen klassismin henkeä ja siinä on ajalle tyypillinen säterikatto. Ekebyhovin linna on siitä epätavallinen puurakennus, ettei se ole palanut kertaakaan - toisin kuin monet muut saman ajan puulinnat. Puutarhassa on omenageenipankki, joka sisältää muun muassa uplantilaisia omenalajikkeita.


title: Weberbauerocereus

text: Weberbauerocereus on eteläamerikkalainen kaktuskasvisuku.


title: Weberbauerocereus

text: Kasvit ovat pensasmaisia tai puumaisia, tyvestään haarovia, joskus selvästi yksirunkoisia. Varret ovat pylväsmäisiä, pystykasvuisia tai käyristyviä, toisinaan maanmyötäisesti suikertavia. Areolit ovat valkoisia tai kellertäviä, villakarvaisia ja niissä on usein tukevia piikkejä. Kukat ovat kookkaita, putkimaisia tai suppilomaisia, säteittäisiä tai vastakohtaisia. Ne ovat avoinna pääasiassa öisin. Kehälehdet ovat vaaleita, ruskehtavia tai punertavia. Kukkapohjuksessa on suomujen ja karvojen muodostama tiheä peite. Hedelmä on pieni ja karvojen peittämä.


title: Weberbauerocereus

text: Suku kasvaa Perussa ja Pohjois-Chilessä.


title: Weberbauerocereus

text: Lajien määrä on epävarma, mutta niitä lienee seuraavat kahdeksan:


title: Siniristi (järjestö)

text: Siniristi oli Suomessa 1942–1944 toiminut avoimesti antisemitistinen ja fasistinen järjestö.


title: Siniristi (järjestö)

text: Vuonna 1939 alkoi ilmestyä Kustaa Vaasa -niminen julkaisu. Lehden ympärille syntyi vuonna 1942 Siniristi-yhdistys. Yhdistyksen perustamisen takana olivat Gunnar von Hertzen, Erkki Räikkönen ja Martti Mustakallio.


title: Siniristi (järjestö)

text: Järjestön äänenkannattajana toimi "Uusi Eurooppa" -niminen lehti, jota julkaistiin vuosina 1942–1944. Järjestö myös toimitti jäsenilleen jäsenlehteä Siniristi, jossa kerrottiin sen hetken poliittisia tapahtumia.


title: Siniristi (järjestö)

text: Lehteä ei pidä sekoittaa vuosina 1933–1939 ilmestyneeseen saman nimiseen poliittiseen julkaisuun. Jäsenlehteen kirjoitti ainakin rovasti Matti Jaakkola.


title: Siniristi (järjestö)

text: Siniristi julkaisi toimintansa aikana muutamia kirjoja, joista tunnetuin on uusintapainos kirjasta Siionin viisaiden pöytäkirjat.


title: Siniristi (järjestö)

text:
Järjestöllä oli Helsingissä toimisto osoitteessa museokatu 17 a 1. Siniristin hallituksessa toimi puheenjohtajana Erkki Räikkönen ja muina hallituksenjäseninä toimi ainakin Gunnar Lindqvist ja Olavi Linnove.
Vuonna 1944 keväällä yhdistys ilmoitti että siihen kuului 12 000 jäsentä.


title: Siniristi (järjestö)

text: Järjestö lakkautettiin valtioneuvoston päätöksellä syksyllä 1944, sillä Moskovan välirauhansopimuksen 21. artikla edellytti Suomea lakkauttamaan kaikki ”fasisminluontoiset” järjestöt. Siniristi kuului niihin järjestöihin, jotka Urho Castrénin hallitus lakkautti heti ensimmäisinä 23. syyskuuta, välittömästi rauhansopimuksen astuttua voimaan.


title: RU-38 (jääpallo)

text: Rosenlewin Urheilijat-38 -seuran (RU-38) jääpallojaosto pelasi jääpallohistoriansa aikana Suomen korkeimmalla sarjatasolla yhden kauden, vuonna 1951. RU-38 lopetti jääpallotoimintansa vuonna 1954.


title: RU-38 (jääpallo)

text: Rosenlewin Urheilijat-38 eli RU-38 perustettiin Porissa 1938 Rosenlewin tehtaan urheiluseuraksi. Seuran syntyminen liittyy aikakauteen, jolloin suomalaiset suurteollisuusyritykset tukivat aktiivisesti työntekijöidensä urheilutoimintaa. Jääpallo oli yksi seuran monista lajeista ja seura osallistui ensimmäistä kertaa palloliiton sarjoihin jääpallon maakuntasarjaan 1945. Nousu Suomensarjaan tapahtui seuraavana kautena jääpallon maakuntasarjaan 1946, kun joukkue voitti maakuntasarjan Satakunnan lohkon.


title: RU-38 (jääpallo)

text: Seura kuitenkin sijoittui Suomensarjan lohkonsa viimeiseksi vuonna 1947 ja putosi takaisin maakuntasarjaan. Kahden maakuntasarjakauden jälkeen RU-38 nousi takaisin Suomensarjaan kaudeksi 1950. Vuoden 1950 Suomensarjan länsilohkossa seura ei hävinnyt yhtään ottelua ja nousi lohkovoittajana mestaruussarjaan kaudeksi 1951. Seura jäi kuitenkin historiansa ainoana SM-sarjakautena oman lohkonsa viimeiseksi ja putosi takaisin Suomensarjaan. Mestaruussarjakautenaan RU-38 onnistui voittamaan yhden ottelun ja saamaan yhden tasapelipisteen.


title: RU-38 (jääpallo)

text: Mestaruussarjasta putoamisen jälkeen seura oli lähellä nousua takaisin pääsarjaan vielä vuonna 1952. RU-38 jatkoi jääpallotoimintaansa putoamisen jälkeen vielä kolme vuotta ja suomensarjakausi 1954 jäi seuran jääpallohistorian viimeiseksi.


title: RU-38 (jääpallo)

text: Jääpallotoiminnan lakkauttamisen jälkeen palloilulajeista RU-38:n ohjelmaan jäi edelleen jääkiekko ja jalkapallo. Koko seura jäi historiaan vuonna 1967, kun RU-38 lopetti toimintansa ja yhdisti jalkapallo ja jääkiekkotoimintansa Porin Karhujen kanssa. Yhdistymisen jälkeen seuran perinteitä jalkapallossa ja jääkiekossa jatkoi Porin Ässät.


title: Asterix ja alppikukka

text: Asterix ja alppikukka () on Asterix seikkailee- sarjan 16. Ranskassa, ja 13. Suomessa ilmestynyt albumi.


title: Asterix ja alppikukka

text: Kuvernööri Gracchus Flunssavirus kavaltaa Rooman verorahoja. Hänen yllätyksekseen Julius Caesar lähettää rahainhoitaja Claudius Antabuksen tarkastamaan tämän tilejä. Flunssavirukselle ei jää muita vaihtoehtoja kuin myrkyttää Antabus, jotta hänen kavalluksensa ei paljastuisi. Kuoleman kielissä oleva Antabus lähettää vartijan hakemaan tietäjä Akvavitixin, sillä lääkärit eivät osaa auttaa tätä. Akvavitix toteaa, että hänen on valmistettava lääke, jonka pääaine on harvinainen ja vaikeasti hankittava alppikukka. Asterix ja Obelix matkaavat Helvetiaan löytääkseen tuon kukan, ja Flunssavirus tekee kaikkensa, jotta nämä epäonnistuisivat.


title: Jumaltenrannan nousu ja tuho

text: Jumaltenrannan nousu ja tuho () on vuonna 1971 ilmestynyt Asterix seikkailee -sarjakuvatarina. Se on Ranskassa sarjan 17. ja Suomessa 14. albumi. Sen pohjalta on tehty vuonna 2014 animaatioelokuva "".


title: Jumaltenrannan nousu ja tuho

text: Julius Caesar aikoo rakentaa Gallian metsiin kaupungin nimeltä Jumaltenranta.


title: Daniel Morelon

text: Daniel Yves Morelon (s. 24. heinäkuuta 1944 Bourg-en-Bresse) on ranskalainen ratapyöräilijä. Hän on kolminkertainen olympiavoittaja ja kahdeksankertainen maailmanmestari. Hän on pituudeltaan 181 cm.


title: Daniel Morelon

text: Morelon voitti olympiakultaa eräajossa Méxicossa 1968 ja Münchenissä 1972 sekä tandem-sprintissä Pierre Trentinin kanssa 1968. Lisäksi hän sai eräajossa hopeaa Montrealissa 1976 ja pronssia Tokiossa 1964.


title: Daniel Morelon

text: Morelon voitti amatöörien eräajon maailmanmestaruuden 1966, 1967, 1969, 1970, 1971, 1973 ja 1975, sai hopeaa 1964 ja pronssia 1965. Ammattilaisten eräajon MM-pronssia hän saavutti 1980. Hän voitti tandem-sprintin amatöörien maailmanmestaruuden 1966, sai hopeaa 1967 sekä pronssia 1969, 1970 ja 1971. Ammattilaisten keirin-ajossa hän saavutti MM-hopeaa 1980.


title: Daniel Morelon

text: Aktiiviuransa jälkeen Morelon on toiminut valmennustehtävissä.


title: Cattewater

text: Cattewater on lahti Englannin etelärannikolla Plymouthin sataman lähistöllä. Plymouthin sataman suurin toimija on Britannian merivoimat, mutta Cattewaterin satama hoitaa siviilialusten luotsaustoiminnan koko alueella.


title: Cattewater

text: Cattewaterista on löytynyt 1530-luvulla uponeen laivan hylky.


title: Cattewater

text: Cattewaterin eteläpuolella on Mount Battenin niemi. Siellä toimi ensimmäisen maailmansodan aikana lentovenesatama nimeltä RNAS Cattewater. Se muutettiin ilmavoimien tutkikohdaksi vuonna 1918. Sodan loppuvaihessa ja toisen maailmansodan aikana sieltä tehtiin sukellusveneiden etsintälentoja. Tukikohdan toiminta lopetettiin vuonna 1986.


title: Jukka Nousiainen

text: Jukka Nousiainen (s. 1981 Nastola) on suomalainen muusikko ja lauluntekijä. Nousiainen tunnetaan Räjäyttäjät-yhtyeen laulaja-kitaristina ja sooloartistina.


title: Jukka Nousiainen

text: Nousiainen perusti Räjäyttäjät-yhtyeen rumpali Alex Reedin ja basisti Mikko Siltasen kanssa Jyväskylässä vuonna 2011.


title: Jukka Nousiainen

text: Maaliskuussa 2014 Nousiainen oli pulassa rahattomana Kanariansaarilla ja julkaisi Facebookissa avunpyyntöviestin, jossa lupasi tehdä levyn nimeltä "Huonoa seuraa". Kun tilauksia tuli, Nousiainen toteutti lupauksensa. "Huonoa seuraa", hänen ensimmäinen sooloalbuminsa, julkaistiin ensin c-kasettina. Albumi sai kriitikoilta hyvän vastaanoton. Levy-yhtiö Äänetön julkaisi sen myöhemmin cd:nä kahden lisäkappaleen kera. Levy on ilmestynyt myös vinyylinä.


title: Weberocereus

text: Weberocereus on kaktuskasvisuku. Se on nimetty 1800-luvun maineikkaan kaktustutkijan Fréderick Albert Constant Weberin mukaan.


title: Weberocereus

text: Kasvit ovat päällyskasveja (epifyyttejä tai litofyyttejä), rentovartisia tai kiipeileviä pensaita. Juuret ovat usein varteen kehittyviä jälkijuuria (adventiivijuuria). Nivelikkäät varret ovat poikkileikkaukseltaan pyöreitä, kulmikkaita tai litistyneitä. Uurteiden väliset harjut ovat liuskaisia tai hampaisia, ja niitä on kahdesta viiteen. Areolit ovat pieniä ja heikkopiikkisiä tai piikittömiä. Kukat sijaitsevat varren sivulla lateraalisesti ja ovat avoinna yöaikaan. Ne ovat muodoltaan kellomaisia tai lyhyen suppilomaisia, väriltään vaaleanpunaisia, hailakankeltaisia tai vihreäsävyisiä ja kooltaan kolmesta viiteen cm pitkiä. Kukkapohjuksessa on sukasten ja karvamaisten piikkien muodostamia tupsuja. Maljamaisen pohjuksen nielussa on hedekiehkura. Hedelmä on pallomainen tai pitkänomainen, mehevä, pinnaltaan usein kyhmyinen tai sukasellinen, väriltään keltainen tai punainen. Malto on valkoista tai purppuraista.


title: Weberocereus

text: Eniten suvun lajeja on Costa Ricassa, mutta suvun kokonaisalue ulottuu Meksikon eteläosasta Ecuadoriin.


title: Weberocereus

text: Suvussa katsotaan olevan yhdeksän lajia.


title: Weberocereus

text: Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Calshot

text: Calshot on kylä Hampshiressä, Englannin etelärannikolla. Siellä oli vuosina 1913-1961 ilmavoimien lentovenetukikohta.


title: Calshot

text: Vuonna 1961 eteläisellä Atlantilla sijaitsevan Tristan da Cunhan kaikki asukkaat evakuoitiin Calshotiin suojaan tulivuoren purkaukselta.


title: Calshot

text: Tyhjenneisiin hangaareihin on nyt perustettu nuorison toimintakeskus.


title: Yungasocereus

text: Yungasocereus on kaktuskasvisuku, jossa on vain yksi, huonosti tunnettu laji, "Y. inquisivensis".


title: Yungasocereus

text: Kasvi on puumainen tai pensastava, haarova ja neljä tai viisi metriä korkea. Tummanvihreissä varsissa on kuudesta kymmeneen suoraa uurretta, joiden väliset harjanteet ovat tylppiä. Piikkejä on ryhmässään (areoli) 4-12 ja ne ovat neulamaisia, ruskehtavia tai harmaita sekä enintään kolmen sentin pituisia. Varren latvaosassa on viidestä kahdeksaan kukkaa, jotka ovat avoinna yötä päivää. Ne ovat kapean suppilomaisia, hieman vastakohtaisia, valkoisia ja viisi tai kuusi cm pitkiä. Hedelmä on kaksi tai vajaa kolme cm pitkä.


title: Yungasocereus

text: Lajia tavataan Boliviassa Yungas ja Inquisivi -nimisissä provinsseissa noin 2000 metrin korkeudella.


title: Kasvisystematiikka

text: Kasvisystematiikka on kasvitieteen osa-alue, joka käsittelee kasvien taksonomiaa. Sen tehtävänä on määritellä eri lajien keskinäistä sukulaisuutta. Kasvit ovat joko sekovartisia tai versokasveja. Sekovartiset kasvit ovat leviä, joihin kuuluvat viherlevät, ruskolevät ja Punalevät. Versokasveihin kuuluvat alaluokat sammalet ja putkilokasvit. Alaluokat jaetaan kaariin, kaaret luokkiin, luokat lahkoihin, lahkot heimoihin, heimot sukuihin ja suvut lajeihin. Kasvitaksonomian määrityksessä on paljolti mukana yleisesti eliöiden taksonomiaa määrittävä hanke ITIS (Integrated Taxonomic Information System).


title: Kickapoot

text: Kickapoot ovat yksi Pohjois-Amerikan alkuperäiskansoista. He kuuluivat algonkinien kielikuntaan ja asuivat nykyisten Michiganin ja Wisconsinin alueilla eurooppalaisten siirtokuntien saapuessa mantereelle 1600-luvulla. Kickapoiden lukumäärän uskotaan tuolloin käsittäneen noin 2000 – 3000 intiaania.


title: Kickapoot

text: Monet heimosodat ja siirtomaavaltojen painostus työnsivät kickapoita länteen. Suuressa siirtomaasodassa (1755-1760) he tukivat Ranskaa ja sitä seuranneessa Pontiacin kapinassa he valtasivat ranskalaismielisten liittolaisheimojen kanssa brittien haltuun joutuneita linnakkeita. Yhdysvaltain vapaussodassa kickapoot sotivat Amerikan siirtokuntia vastaan ja asettuivat brittien puolelle vuoden 1812 sodassa.


title: Kickapoot

text: Yhdysvaltain hallituksen painostamina kickapoot jättivät 1820 - 30-lukujen aikana maansa Indianassa ja Illinoisissa ja siirtyivät asteittain Missouriin, Texasiin. Ja Oklahomaan. Yhdysvaltain sisällissodassa Oklahoman kickapoot pakenivat Kansasiin ja ahdistelivat etelävaltioiden kannattajia. Jokuset kansanhaarat kulkeutuivat Meksikoon ja asettuivat asumaan Rio Granden varrelle.


title: Kickapoot

text: Suurin osa kickapoista asuu nykyään Oklahomassa, Kansasissa ja Meksikossa. Kickapoot eivät ole juurikaan sekoittuneet valkoiseen väestöön vaan pitävät yllä vanhoja heimoperinteitään. Varsinkin Oklahoman ja Meksikon kickapoot pitävät kiinteää yhteyttä toisiinsa. Vuonna 2000 Yhdysvalloissa asui 3500 kickapoota.


title: NES Open Tournament Golf

text: NES Open Tournament Golf (Japanissa nimellä Mario Open Golf) on Nintendo R&D2:n kehittämä ja Nintendon julkaisema urheilupeli, joka julkaistiin alun perin 20. syyskuuta 1991 Nintendo Entertainment Systemille. Peli on toinen osa "Mario Golf" -pelisarjaa ja samalla myös toinen Nintendo Entertainment Systemille julkaistu golf-peli.


title: NES Open Tournament Golf

text: Pelissä pelataan golfia. Pelaajalla on pelattavanaan kolme erilaista pelitilaa: Stroke Play, Match Play ja Tournament. Pelaajalla on valittavanaan myös kolme erilaista rataa: Yhdistyneet Kuningaskunnat, Yhdysvallat ja Japani. Peliä voi pelata joko yksin tai kaksinpelinä.


title: Korupiispanhattu

text: Korupiispanhattu ("Astrophytum asterias") on piispanhattujen sukuun kuuluva kaktuslaji.


title: Korupiispanhattu

text: Korupiispanhattu on muodoltaan litteän pallomainen, joka on 2-5 cm korkea ja 6-10 cm leveä. Sen varsi on jakaantunut kahdeksaan harjuun, väri on harmaanvihreä ja sen pinnalla on piikkien sijaan täplinä näkyviä karvatupsuja, areoleja. Uurteet ovat hyvin kapeita, ja niiden väliin jäävät alueet ovat hyvin matalia. Areolit ovat huomiota herättäviä, pyöreitä ja piikittömiä. Kukat ovat keltaisia ja kolmesta viiteen senttiä leveitä. Hedelmä ei avaudu tyven yläpuolelta.


title: Korupiispanhattu

text: Korupiispanhattu on kotoisin Etelä-Teksasista ja Nuevo León ja Tamaulipas -nimisistä Meksikon osalvaltioista.


title: Korupiispanhattu

text: Laji kasvaa piikkipensaskasvillisuuden joukossa. Se on suuresti harvinaistunut sekä Yhdysvaltojen että Meksikon puolella kasvupaikkojen tuhoamisen ja keräilyn vuoksi.


title: Korupiispanhattu

text: Korupiispanhattua viljellään koristekasviksi. Se on hidaskasvuinen minkä vuoksi sitä on joskus varrettu nopeakasvuisempiin lajeihin.


title: Korupiispanhattu

text: Korupiispanhattu tarvitsee paljon valoa, mutta kesällä sille ei ole hyväksi kuumin auringonpaiste. Kastellaan perusteellisesti mutta kasteluiden välissä on annettava kuivua hyvin. Muiden kaktusten lailla on herkkä mätänemään liian kastelun seurauksena, siksi sen kastelu olisikin hyvä suorittaa lautasen kautta. Kasvukaudella lannoitetaan 3-4 viikon välein. Talvella, jos mahdollista, lepää viileämmässä lämpötilassa 7-10 °C jolloin sitä ei kastella. Multa vaihdetaan kahden vuoden välein ja multana käytetään hiekansekaista kukkamultaa.


title: Patrick Bordeleau

text: Patrick Bordeleau (s. 23. maaliskuuta 1986) on kanadalainen jääkiekkoilija, joka pelaa NHL-seura Colorado Avalanchessa.


title: Patrick Bordeleau

text: Bordeleau aloitti junioriuransa QMJHL-joukkue Val-d'Or Foreursissa. Hänet varattiin neljännellä kierroksella Minnesota Wildiin .


title: Patrick Bordeleau

text: Bordeleau ei saanut Minnesotalta sopimusta. Hän aloitti ammattilaisuransa kaudella 2007-2008 pelattuaan ennen sitä yhden ottelun St. Thomasin yliopistossa. Hän siirtyi try out -sopimuksella ECHL:ssä pelaavaan Charlotte Checkersiin. Hän pelasi joukkueessa kymmenen ottelua ennen siirtymistään Wheeling Nailersiin ja loppukaudeksi Pensacola Ice Pilotsiin.


title: Patrick Bordeleau

text: Seuraavalla kaudella 2008-2009 hän aloitti kauden 2008-2009 ECHL:ssä Augusta Lynxissä. 5. joulukuuta 2008 hän siirtyi sarjatasoa ylemmäs AHL-joukkue Albany River Ratsiin, jossa hän pelasi kuusi ottelua syöttäen kaksi maalia.


title: Patrick Bordeleau

text: Bordeleau kaupattiin takaisin ECHL:ään Florida Everbladesiin. 5. tammikuuta 2009 hänet kutsuttiin AHL:ään try out -sopimuksella Springfield Falconsin joukkueeseen, jossa hän pelasi neljä peliä ennen paluutaan Everbladesiin 19. tammikuuta. Bordeleau pelasi Everbladesissa 29 ottelua tehden 13 pistettä ja keräten 81 jäähyminuuttia. Lisäksi hän teki kaksi lyhyttä vierailua AHL:ssä Lake Erie Monstersissa ja Milwaukee Admiralsissa. Yhteensä hän kauden aikana pelasi kahdessa liigassa ja kuudessa eri joukkueessa. AHL:ssä hän sai tililleen 15 peliä.


title: Patrick Bordeleau

text: Kaudella 2009-2010 Bordeleau palasi Lake Erieen, jonka kanssa teki sopimuksen. Ensimmäisellä kokonaisella yhdessä joukkueessa pelatulla ammattilaiskaudellaan Bordeleau pelasi 60 ottelua ja keräsi 106 jäähyminuuttia.


title: Patrick Bordeleau

text: Tehtyään ennen kautta 2010-2011 Lake Erien kanssa jatkosopimuksen. Hän sai joukkueen NHL-yhteistyöseura Colorado Avalanchelta kutsun joukkueen harjoitusleirille 15. syyskuuta 2010. Bordeleau teki harjoitusleirillä 24. syyskuuta Dallas Starsia vastaan maalin. Bordeleau tiputettiin Coloradosta Lake Erieen viimeisten pelaajien joukossa 3. lokakuuta 2010. Bordeleau teki 72 pelissä 12 pistettä. 20. tammikuuta 2011 Bordeleau rikkoi Lake Erien jäähyennätyksen, joka oli aiemmin Mitch Loven nimissä.


title: Patrick Bordeleau

text: 9. kesäkuuta 2011 Bordeleau allekirjoitti ensimmäisen NHL-sopimuksensa tehdessään yhden vuoden kaksisuuntaisen sopimuksen Colorado Avalanchen kanssa. Tiputtuaan aikaisessa vaiheessa Avalanchen leiriltä hän tippui jälleen Lake Erieen.


title: Patrick Bordeleau

text: 16. kesäkuuta 2012 Bordeleau ja Avalanche solmivat vuoden jatkosopimuksen. Työsulkukaudella 2012-2013 pelatessaan viidennellä kaudella putkeen Lake Eriessä, Bordeleausta tuli joukkueen seurahistorian pitkäaikaisin pelaaja. Pelattuaan 29 peliä Lake Eriessä, Bordeleau sai kutsun Coloradoon. Hän teki NHL-debyyttinsä 19. tammikuuta 2013 hänet varannutta Minnesota Wildia vastan.


title: George Macdonogh

text: George Mark Watson Macdonogh (4. maaliskuuta 1865 – 10. heinäkuuta 1942) oli brittiläinen upseeri. Hän liittyi pioneerijoukkoihin 1884. Ensimmäisen maailmansodan aikana hän toimi Ranskassa tiedustelujoukoissa. Hänen roomalaiskatolinen uskonsa tuotti hänelle vihamiehiä armeijan joukoissa. Vuonna 1915 uudet esimiehet kutsuivat Macdonoghin takaisin Englantiin, ja hänestä tuli tiedustelujoukkojen päällikkö. Hän sai aatelisarvon 1917, ja ylennettiin kenraaliluutnantiksi 1919.


title: Kalle Niukkanen

text: Kalle Niukkanen (s. 3. huhtikuuta 1924 Nuijamaa - k. 16 joulukuuta 1989) oli suomalainen arkkitehti. Päätyökseen hän toimi asuntohallituksessa.


title: Kalle Niukkanen

text: Niukkanen on suunnitellut yhdessä vaimonsa Leena Niukkasen kanssa Tikkurilan kirkon. Myös kaksi asuintaloa Asunto-osakeyhtiö Rautaluhdissa ja Vaaralan kirkko kuuluu heidän suunnittelutöihinsä. Kalle Niukkanen osallistui myös Helsingin Käpylässä sijaitsevan olympiakylän suunnitteluun.


title: Kalle Niukkanen

text: Niukkanen kävi koulun Karkkilassa mutta joutui kesken lukion rintamalle. Hän pääsi ylioppilaaksi Jyväskylän lyseosta kesällä 1943 ilman tutkinnon suorittamista. Hän aloitti arkkitehtiopinnot 1945 Teknillisessä korkeakoulussa samaan aikaan kuin tuleva vaimonsa Leena Niukkanen. He tutustuivat ollessaan tekemässä Pallas-hotellia. He avioituivat 1948 ja saivat neljä lasta.


title: Édouard Brémond

text: Édouard Brémond (5. marraskuuta 1868 - 22. marraskuuta 1948) oli ranskalainen prikaatinkenraali.


title: Édouard Brémond

text: Brémond valmistui sotilaskoulusta 1890 ja palveli ensin Algeriassa ja Madagaskarilla. Vuosia 1899-1901 hän kävi kadettikoulun. Sen jälkeen hänet sijoitettiin ensin Constantinen ja sitten Marokkoon. Ensimmäisessä maailmansodassa Brémond haavoittui Saksan vastaisissa taisteluissa. Koska hän osasi arabiaa, hänet kutsuttiin osallistumaan arabikapinaan yhdessä Mekan šarif Husain ibn Alin ja T. E. Lawrencen kanssa.


title: Édouard Brémond

text: Vuosina 1919-1920 hän toimi Kilikiassa Kansainliiton mandaatilla.


title: Total Overdose

text: Total Overdose, tunnetaan Yhdysvalloissa myös nimellä Total Overdose: A Gunslinger's Tale in Mexico on Deadline Gamesin kehittämä avoimeen pelimaailmaan sijoittuva toimintaseikkailu/kolmannen persoonan ammuntapeli, joka julkaistiin alun perin Euroopassa 16. syyskuuta 2005 Microsoft Windowsille, PlayStation 2:lle, Xboxille.


title: Total Overdose

text: Peli on saanut sekä ristiriitaisia että positiivisia vastaanottoja. Pelillä on Metacriticissä keskiarvona 72/100. Pelin PC-versiolla on GameRankingsissa keskiarvona 71.20%. IGN antoi pelille arvosanaksi 8/10, GameSpot 6.7/10 ja Computer and Video Games 7.5/10.


title: Norman Powell

text: Norman Scott Powell (alkuperäisenä sukunimenä Barnes; s. 2. marraskuuta 1934 Los Angeles, Kalifornia) on yhdysvaltalainen televisiossa työskentelevä tuottaja ja ohjaaja.


title: Norman Powell

text: Powell syntyi elokuvaaja George Barnesin ja näyttelijä Joan Blondellin lapseksi, ja hänet adoptoi hänen äitinsä toinen aviopuoliso Dick Powell helmikuussa 1938.


title: Norman Powell

text: Powell on työskennellyt televisioteollisuudessa johtajana, joka on valvonut, luonut, ohjannut ja tuottanut televisiosarjoja ja -elokuvia vuodesta 1959 alkaen. Powell on työskennellyt uransa aikana muun muassa televisiosarjojen "Gunsmoke", "The Big Valley", "24" ja "Kasvottomat sotilaat" parissa. Powell on saanut kaksi Primetime Emmy -palkintoehdokkuutta vuosina 1978 ja 2003.


title: Norbert Gombos

text: Norbert Gombos (s. 13. elokuuta 1990 Galanta) on slovakialainen tennispelaaja. Gomboš on sijoittunut kaksinpelissä parhaimmillaan ATP-listan sijalle 124 kesäkuussa 2014.


title: Norbert Gombos

text: Vuonna 2014 Gombos pelasi sekä Wienin ATP-turnauksen että Valencian ATP-turnauksen pääsarjassa. Molemmissa turnauksissa hän hävisi ensimmäisen kierroksen ottelunsa.


title: Pallas (hotelli)

text: Pallas on hotelli Pallastunturin hiihtokeskuksessa Muoniossa. Sen vanhin, hirsinen osa on valmistunut vuonna 1948, ja sen suunnitteli arkkitehti Jouko Ylihannu.


title: Pallas (hotelli)

text: Nykyisen hotellin paikalta vajaa kilometri ylätunturiin sijaitsi vuonna 1938 valmistunut, arkkitehtien Väinö Vähäkallio ja Aulis E. Hämäläinen suunnittelema funkkistyylinen Pallastunturin ensimmäinen hotelli, jonka saksalaiset räjäyttivät vuonna 1944 poistuessaan Lapista.


title: Pallas (hotelli)

text: Rakennuksen hirsisessä osassa on piirteitä jälleenrakennuskauden romantiikasta, vaikka sitä onkin saneerattu huomattavasti. Keittiön tuhonneen tulipalon jäljiltä hotelli oli suljettuna talvikaudella vuonna 2006. Se avattiin taas kesällä samana vuonna. Nykyisin Pallaksen hotelli on osa yksityistä yhdeksän hotellin Lapland Hotels -ketjua. Lapland Hotelsin toiveesta on valmisteilla lakimuutos, jonka jälkeen se voisi rakentaa kansallispuistoon kuusi kertaa aiempaa suuremman hotellin. Hanketta vastustamaan perustettiin kansalaisliike.


title: Pallas (hotelli)

text: Samassa pihapiirissä on myös Pallastunturin luontokeskus.


title: The Naked Genius

text: The Naked Genius on Gypsy Rose Leen kirjoittama yhdysvaltalainen näytelmä vuodelta 1943. "The Naked Genius" on kaksinäytöksinen komedia, joka sijoittuu päähenkilö Honey Bee Carrollin newyorkilaiseen asuntoon ja myöhemmin tämän maalaistaloon.


title: The Naked Genius

text: "The Naked Genius" sai ensi-iltansa New Yorkin Broadwayn Plymouth-teatterissa 21. lokakuuta vuonna 1943. Näytelmän tuottajana oli Mike Todd, ja "The Naked Geniusta" esitettiin 36 esitystä marraskuun 20. päivään saakka 1943. Näytelmästä tehtiin elokuvaversio "Chico-Chico" ("Doll Face") vuonna 1945.


title: Jamie Vardy

text: Jamie Richard Vardy (ent. Gill) (s. 11. tammikuuta 1987 Sheffield) on englantilainen jalkapalloilija, joka edustaa Englannin Valioliigassa pelaavaa Leicester Cityä. Vardyn pelipaikka on hyökkääjä.


title: Jamie Vardy

text: Vardy pelasi juniorina Sheffield Wednesdayssä, mutta häntä ei kelpuutettu ykkösjoukkueeseen. Vardy siirtyi alasarjojen Stocksbridgeen, jossa hän pelasi vuodet 2007–2010 tehden 107 pelissä 66 maalia. Vuonna 2010 Vardy siirtyi Halifax Towniin, joka pelasi tuolloin seitsemänneksi korkeimmalla sarjatasolla. Vardy oli kaudella 2010–2011 yksi joukkueen tärkeimmistä pelaajista tehden 41 pelissä 29 maalia, kun joukkue nousi sarjaporrasta ylemmäksi. Seuraavaksi Vardy siirtyi Conference Nationalissa pelanneeseen Fleetwood Towniin, jota Vardy edusti ainoastaan kauden. Tuolla kaudella hän pelasi 36 ottelua ja teki peräti 31 maalia Fleetwoodin noustessa kakkosliigaan.


title: Jamie Vardy

text: Seuraava etappi Vardyn uralla oli Championshipissä eli toiseksi korkeimmalla sarjatasolla pelannut Leicester City. Hän sai Championshipissä hyvin peliaikaa ja oli takuumiehiä, kun seura nousi Valioliigaan kauden 2013–2014 jälkeen voitettuaan sarjan mestaruuden. Vardy debytoi pääsarjatasolla elokuussa 2014. Ensimmäinen liigamaali syntyi syyskuussa Manchester Unitedia vastaan Leicesterin 5–3-voitossa. Kaudella 2014–2015 hän teki 34 pelaamassaan valioliigaottelussa viisi maalia.


title: Jamie Vardy

text: Marraskuussa 2015 Vardy sivusi Ruud van Nistelrooyn ennätystä tehtyään kymmenessä peräkkäisessä valioliigaottelussa maalin. Myöhemmin marraskuussa hän nosti ennätyksen yhteentoista peräkkäiseen maaliin valioliigaottelussa Manchester Unitedia vastaan. Hän teki kauden 2015–2016 aikana 24 maalia pelaamassaan 36 ottelussa ja juhli myös mestaruutta Leicesterin kanssa. Kauden päätteeksi Vardy valittiin Valioliigan vuoden pelaajaksi ja lisäksi myös ksi ja Valioliigan tähdistöjoukkueeseen.


title: Jamie Vardy

text: Vardy debytoi Englannin jalkapallomaajoukkueessa kesäkuussa 2015 Irlantia vastaan. Avausmaalinsa maajoukkueessa Vardy iski maaliskuussa 2016 ystävyysottelussa Saksan verkkoon.


title: Jamie Vardy

text: Vardy edusti Englantia EM-kisoissa 2016 ja MM-kisoissa 2018.


title: Jamie Vardy

text: Vardy ilmoitti lopettavansa maajoukkueuransa elokuussa 2018.


title: Jamie Vardy

text: Seurajoukkuetasolla


title: Jamie Vardy

text: Henkilökohtainen


title: Jamie Vardy

text: Ennätykset


title: IPhone 6

text: iPhone 6 on Applen 9. syyskuuta 2014 julkaisema älypuhelin. Samaan aikaan julkaistiin myös optisella kuvanvakaimella ja 0,8 tuumaa suuremmalla näytöllä varustettu iPhone 6 Plus. iPhone 6- ja iPhone 6 Plus -puhelimien myynti aloitettiin 19. syyskuuta 2014 Yhdysvaltojen lisäksi kymmenessä maassa, ja Suomessa molemmat julkaistiin tasan viikkoa myöhemmin.


title: IPhone 6

text: iPhone 6:ssa on 4,7 tuuman kapasitiivinen Retina HD -kosketusnäyttö, jonka resoluutio on 1 334 × 750 pikseliä, joten pikselitiheys 326 pistettä tuumaa kohti. Puhelimen paksuus on 6,9 millimetriä ja paino 129 grammaa. Sen käyttöjärjestelmä julkaisuvaiheessa oli iOS 8.0, ja nykyään se on päivitettävissä versioon 11.4. Puhelimen suorittimena toimii Applen kaksiytiminen A8, jonka kellotaajuus on 1,4 GHz. Puhelimen akun kapasiteetti on 1 810 milliampeerituntia, ja se ei ole käyttäjän vaihdettavissa. iPhone 6 sisältää NFC-piirin, mutta sitä voi käyttää ainoastaan Apple Pay:ssa. Puhelin ei tue langatonta latausta. Kameran kuvailmaisimen resoluutio on 8,0 megapikseliä (pikselikoko 1,3 mikrometriä), ja kamerassa on muita ominaisuuksia. Kameralla pystyy kuvaamaan Full HD -tasoista videokuvaa maksimissaan 60 ruudun kuvataajuudella.


title: IPhone 6

text: iPhone 6:n ja iPhone 6 Plussan yhteinen slogan on "Bigger than bigger" (). Puhelin on saatavilla harmaana, hopeana sekä kultaisena.


title: IPhone 6

text: Puhelimen taipumiseen liittyvä ongelma herätti huomiota vuonna 2014 (lempinimellä "Bendgate").


title: The Rope Dancers

text: The Rope Dancers on Morton Wishengradin kirjoittama yhdysvaltalainen näytelmä vuodelta 1957. "The Rope Dancers" on kolminäytöksinen ja viisikohtauksinen draama, joka sijoittuu 1800-luvun lopun ja 1900-luvun alun New Yorkiin.


title: The Rope Dancers

text: "The Rope Dancers" sai ensi-iltansa New Yorkin Broadwayn Cort-teatterissa 20. marraskuuta vuonna 1957. Cort-teatterista näytelmä siirtyi Henry Millerin teatteriin, jossa "The Rope Dancersin" ensimmäinen esitys oli 27. tammikuuta 1958. "The Rope Dancersia" esitettiin yhteensä 189 esitystä, ja sen viimeinen esitys oli 3. toukokuuta 1958. Broadwaylla näytelmän ohjaajana oli Peter Hall ja tuottajina Playwrights’ Company -teatteriyhtiö ja Gilbert Miller. "The Rope Dancers" sai kuusi Tony-ehdokkuutta vuonna 1958.


title: Imatran Urheilijat

text: Imatran Urheilijat on Imatralla toimiva urheilun yleisseura. Seura on perustettu vuonna 1930, ja se toimi alun perin nimellä Vuoksenniskan Urheilijat. Seuran lajivalikoiman muodostivat alkuvuosina voimistelu, paini, nyrkkeily, pesäpallo, yleisurheilu ja hiihto, minkä lisäksi seuran riveissä on vuosien saatossa ollut mahdollista harrastaa myös koripalloa, jääpalloa, jalkapalloa, luistelua, suunnistusta sekä pujottelua. 1970-luvulta alkaen seuran jaostojen jäsenmäärät kuitenkin kasvoivat niin voimakkaasti, että monet lajijaostot eriytyivät omiksi seuroikseen.


title: Imatran Urheilijat

text: Nykyisin Imatran Urheilijoilla on jaostot alppihiihdossa, ampumahiihdossa, kuntoliikunnassa, maastohiihdossa, pyöräilyssä ja yleisurheilussa.


title: Imatran Urheilijat

text: Seuran kotisivut


title: Kaipolan Vire

text: Kaipolan Vire on Jämsän kaupungin Kaipolan taajamassa toimiva urheilun yleisseura. Seura perustettiin vuonna 1953 ja alkuvuosien aikana sen lajivalikoiman muodostivat hiihto, painonnosto, uinti, luistelu, soutu ja verkkopallo. Näistä erityisesti yleisurheilu on tuonut seuralle menestystä vuosikymmenten kuluessa, mistä todisteena ovat saavutetut kolme maailmanennätystä ja 143 ulkoratojen SM-mitalia. 1960-luvun alussa seuran junioritoimintaan tuli uudenlaista vilkkautta, kun Vire alkoi suuntautua koko Jämsän seuraksi. 1970-luvulta alkaen seuran toiminta on jonkin verran hiipunut ja nykyisin lajivalikoiman muodostavat maastohiihto ja yleisurheilu.


title: Marc-André Cliche

text: Marc-André Cliche (s. 23. maaliskuuta 1987) on kanadalainen jääkiekkoilija, joka teki kesällä 2016 sopimuksen AHL-seura Toronto Marliesin kanssa. Hän on pelannut NHL:ssä yli 150 ottelua ja AHL:ssä yli 400 ottelua.


title: Marc-André Cliche

text: Cliche varattiin NHL:ään 56. pelaajana toisella kierroksella New York Rangersin toimesta. Hän pelasi ennen varaustaan QMJHL-joukkue Lewiston Maineiacsissa neljän vuoden ajan. Cliche valittiin pelaamaan Kanadan nuorten maajoukkueessa vuoden 2007 nuorten maailmanmestaruuskilpailuissa.


title: Marc-André Cliche

text: 5. helmikuuta 2007 Cliche kaupattiin Rangersista Los Angeles Kingsiin Jason Wardin ja Jan Marekin kanssa vastineeksi Sean Averysta ja John Seymourista. Hän teki Kingsin kanssa kolmen vuoden tulokassopimuksen 9. huhtikuuta 2007. Cliche teki ammattilaisdebyyttinsä Kingsin farmijoukkue Manchester Monarchsissa. Hän oli loppukauden sivussa loukkaantumisen vuoksi. Hän pelasi 52 ottelua ja teki 21 pistettä.


title: Marc-André Cliche

text: Kaudella 2009–2010, viimeisellä sopimuskaudellaan Cliche pelasi jälleen Monarchsin rouhijakentällisen kantavana voimana. 2. maaliskuuta 2010 hän sai ensimmäisen kutsunsa NHL:ään ja teki Kingsin paidassa debyyttinsä Dallas Starsia vastaan.


title: Marc-André Cliche

text: Seuraavalla kaudella 2010–2011 Cliche epäonnistui jälleen murtautumisessa Kingsin kokoonpanoon. Hänet valittiin Monarchsin kapteeniksi 29. lokakuuta 2010.


title: Marc-André Cliche

text: Kaudella 2011–2012 Cliche pelasi uransa siihen mennessä pisteiden valossa parhaan kautensa tehtyään 17 maalia ja yhteensä 41 pistettä 72 ottelussa. Cliche kutsuttiin Kingsin kokoonpanoon pudotuspelien ajaksi, kun Kings voitti Stanley Cupin. Hän ei kuitenkaan mahtunut kokoonpanoon yhdessäkään ottelussa, eikä hänen nimeään kaiverrettu Stanley Cup -pokaaliin.


title: Marc-André Cliche

text: 5. kesäkuuta 2012 viiden Kingsin organisaatiossa pelatun kauden jälkeen Clichestä tuli veteraani Monarchsin hyökkääjien keskuudessa. Cliche teki kahden vuoden mittaisen jatkosopimuksen. Hän teki Monarchsissa kaudella 2012–2013 kymmenen maalia ja sai yhtä monta maalisyöttöä 52 pelissä.


title: Marc-André Cliche

text: Ennen kauden 2013–2014 alkua Cliche asetettiin 22. syyskuuta 2013 Kings asetti Clichen waiver -listalle, josta Colorado Avalanche poimi hänet. Coloradon päävalmentaja Patrick Roy asetti Clichen pelaamaan neljänteen hyökkäyskentälliseen. Cliche pelasi ensimmäisen pelinsä vuoden 2010 debyyttinsä jälkeen, kun Colorado pelasi 4. lokakuuta 2013 Nashville Predatorsia vastaan ottelussa, jossa Cliche sai ensimmäisen pisteensä NHL:ssä. Ensimmäisen kuukauden jälkeen Cliche oli vakiinnuttanut paikkansa neljäännessä hyökkäyskentällisessä ja alivoimalla. Uransa ensimmäisen NHL-maalin Cliche onnistui viimein tekemään 49. pelissään 1. helmikuuta 2014 7–1-voitossa Buffalo Sabresia vastaan. Coloradon hyökkääjien ottamia jäähyminuutteja johtanut Cliche teki joukkueen kanssa kahden vuoden jatkosopimuksen 27. helmikuuta 2014.


title: Marc-André Cliche

text: Cliche pelasi kaudella 2014–2015 74 ottelua NHL:ssä, mutta seuraavalla kaudella hän jäi Avalanchen farmijoukkueeseen San Antonio Rampageen. Siellä hän pelasi 38 ottelua, kunnes hänet kaupattiin New York Islandersiin vaihdossa Taylor Beckiin. Loppukauden Cliche edusti Islandersin farmijoukkuetta Bridgeport Sound Tigersia. Sieltä hän siirtyi kesällä 2016 Toronto Marliesiin, jonka kanssa hän teki AHL-sopimuksen.


title: Max Meyer

text: Maximilian "Max" Meyer (s. 18. syyskuuta 1995 Oberhausen) on saksalainen jalkapalloilija, joka edustaa Bundesliigassa pelaavaa Schalke 04:ää. Molempijalkaisen Meyerin pelipaikka on hyökkäävä keskikenttä. Hän kuuluu myös Saksan jalkapallomaajoukkueeseen.


title: Max Meyer

text: Meyer on edustanut Schalke 04:ää vuodesta 2009 asti. Hän pelasi vuonna 2013 seuran kakkosjoukkueessa tehden kahdessa pelissä yhtä monta maalia. Hän teki debyyttinsä seuran ykkösjoukkueen paidassa helmikuussa 2013 Mainzia vastaan. Kaudeksi 2013-2014 Meyer sai numeron 7, jota viimeksi oli käyttänyt Schalkessa espanjalainen Raúl. Meyerin peliaika myös lisääntyi kaudella ja hän debytoi Mestareiden liigassa. Pelattuaan Mestareiden liigassa loistavasti Chelsea FC:tä vastaan, Meyeristä tuli yksi siirtomarkkinoiden kuumimmista nimistä. Hän jäi kuitenkin kaudeksi 2014-2015 Schalkeen. Kaudella 2014–2015 Meyer teki 28 pelissä viisi maalia.


title: Max Meyer

text: Meyer on edustanut Saksaa lähes kaikissa nuorten maajoukkueissa. Hän oli mukana saavuttamassa alle 17-vuotiaiden EM-hopeaa vuoden 2012 EM-kisoissa. Saksa hävisi finaalissa Alankomaille, mutta Meyer oli kisojen paras maalintekijä ja hänet palkittiin myös parhaan pelaajan palkinnolla.


title: Max Meyer

text: Saksan jalkapallomaajoukkueessa Meyer debytoi toukokuussa 2014 harjoitusottelussa Puolaa vastaan. Meyer oli pelissä avauksessa, mutta tuli vaihtoon Maximilian Arnoldin tilalle. Hän kuului päävalmentaja Joachim Löwin 30-miehiseen alustavaan listaan vuoden 2014 MM-kisoihin, mutta ei ollut lopullisessa, 23-miehisessä listassa.


title: Montrealin suuri rauhansopimus 1701

text: Montrealin suuri rauhansopimus oli merkittävä tapahtuma Pohjois-Amerikan historiassa. Sopimus solmittiin 4. elokuuta 1701 ja sen allekirjoittajina olivat Uuden Ranskan kuvernööri Louis-Hector de Callière ja 38 eri intiaanikansan edustajaa.


title: Montrealin suuri rauhansopimus 1701

text: Sopimus lopetti ranskalaisten ja irokeesien liittokunnan väliset kymmeniä vuosia jatkuneet sodat. Samalla irokeesit ja Ranskan liittolaisina sotineet heimot solmivat keskinäisen rauhan. Tämä vaikutti suuresti Suurten järvien alueen intiaanien ja ranskalaisten turkiskaupan tulevaan menestykseen. Intiaanikansojen keskinäiset vanhat kaunat vaikeuttivat osaltaan neuvotteluja, ja kuvernööri de Calliere joutui sulkemaan siouxit sopimuksen ulkopuolelle koska muiden kansojen edustajat eivät halunneet solmia rauhaa näiden kanssa.


title: Montrealin suuri rauhansopimus 1701

text: Ranskalaisten ja irokeesien välinen rauhansopimus kesti pitkään, mutta osa sopimuksen kirjoittaneista algonkin-kielisistä heimoista kääntyi Ranskaa vastaan jo 1710-luvun aikana.


title: Laatikkoruoka

text: Laatikkoruoka on uunissa valmistettava ruoka, joka kypsytetään laatikossa tai vuoassa. Laatikkoruuista useimmat, kuten makaroni-, maksa- ja kaalilaatikot, ovat ympärivuotisia kotiruokia, kun taas jotkut, etenkin porkkana-, peruna- ja lanttulaatikot, ovat perinteisesti jouluruokia.


title: Laatikkoruoka

text: Laatikkoruokia ovat myös juusto-, kala-, kurkku-, lohi-, riisi-, sieni-, silakka- ja sipulilaatikot.


title: John Mitchell (jääkiekkoilija)

text: John Mitchell (s. 22. tammikuuta 1985) on kanadalainen jääkiekkoilija, joka pelaa NHL-seura Colorado Avalanchessa. Hän on Toronto Maple Leafsin viidennen kierroksen varaus .


title: John Mitchell (jääkiekkoilija)

text: Mitchell varattiin OHL:ään Plymouth Whalersiin ensimmäisellä kierroksella 19. pelaajana. Hän pelasi viimeisellä kaudellaan Whalersissa joukkueen kapteenina.


title: John Mitchell (jääkiekkoilija)

text: Mitchell pelasi hänet varanneen Toronto Maple Leafsin farmijoukkue Toronto Marliesissa kolmen kauden ajan. Hän aloitti kauden 2008–2009 Toronton joukkueessa NHL:ssä. 1. marraskuuta 2008 hän teki uransa kaksi ensimmäistä maalia oli New York Rangersin maalivahti Stephen Valiquetten. Hänet valittiin ottelun parhaaksi pelaajaksi.


title: John Mitchell (jääkiekkoilija)

text: 28. helmikuuta 2011 Mitchell kaupattiin Torontosta New York Rangersiin seitsemännen kierroksen varauksesta . Aloitettuaan kauden 2011–2012 Rangersin farmijoukkue Connecticut Whalessa, Mitchell kutsuttiin 25. marraskuuta 2011 Rangersiin pelaamaan. Hän sai heti ensimmäisessä ottelussaan myös ensimmäisen pisteensä Rangersin paidassa syöttäessään Brian Boylen tekemän maalin.


title: John Mitchell (jääkiekkoilija)

text: 1. heinäkuuta 2012 Mitchell siirtyi vapaiden pelaajien markkinoilta kahden vuoden sopimuksella Colorado Avalancheen.


title: John Mitchell (jääkiekkoilija)

text: 14. maaliskuuta 2014 Mitchell ja Colorado solmivat jatkavansa sopimusta kolmella vuodella kauden 2016–2017 loppuun asti.


title: Diogo

text: Diogo da Costa Oliveira (tunnetaan myös taitelijanimellä Diogo; s. 4. tammikuuta 1988 São Paulo) on brasilialainen jalkapalloilija. Hän on 174 senttimetriä pitkä ja painaa 70 kiloa.


title: Diogo

text: Diogo aloitti ammattilaisuransa Brasilian suurseurassa Internacionalissa. Hän tuli ammattilaiseksi samana vuonna, kun Internacional voitti seurajoukkueiden MM-kultaa eli vuonna 2006. Tammikuussa 2010 hän siirtyi Norjan pääsarjassa Tippeligaenissa pelanneen Stabækin riveihin. Vielä saman vuoden joulukuussa hän siirtyi takaisin kotimaansa alasarjoihin. Diogo siirtyi Interiin syksyllä 2014 loppukauden kestäneellä sopimuksella ja debytoi Veikkausliigassa syyskuussa IFK Mariehamnia vastaan.


title: Unterschleißheim

text: Unterschleißheim on kunta Etelä-Saksassa, Ylä-Baijerin hallintopiirissä, noin 17 kilometriä Münchenistä pohjoiseen.


title: Unterschleißheim

text: Unterschleißheim sijaitsee Isar- ja Amper-jokien välissä. Unterschleißheimin naapurikunnat ovat Oberschleißheim, Garching, Eching, Haimhausen ja Hebertshausen.


title: Pa Konate

text: Pa Momodou Konate (s. 25. huhtikuuta 1994 Malmö) on ruotsalainen jalkapalloilija, joka edustaa Allsvenskanissa pelaavaa Malmö FF:ää. Konaten pelipaikka on vasen laitapuolustaja. Hänen isänsä on kotoisin Guineasta ja äiti Gambiasta.


title: Pa Konate

text: Konate on Malmö FF:n kasvatti. Hän siirtyi keväällä 2014 lainalle Superettaniin nousseeseen Östers IF:ään. Hänet kutsuttiin kuitenkin takaisin lainalta kesällä 2014 Miiko Albornozin ja Mahmut Özenin lähdettyä Malmöstä. Konate oli mukana voittamassa Malmölle Allsvenskanin mestaruutta kaudella 2014. Samalla kaudella Malmö selviytyi myös historiansa ensimmäistä kertaa Mestareiden liigaan. Malmön ja Konaten avauspelissä Mestareiden liigassa syyskuussa 2014 Juventusta vastaan Juventuksen Stephan Lichtsteiner aiheutti kohun, kun hidastuksissa näytettiin Lichtsteinerin kouraisevan Konatea jalkovälistä.


title: Pa Konate

text: Konate debytoi vuonna 2013 Ruotsin alle 21-vuotiaiden jalkapallomaajoukkueessa. Hän voi edustaa aikuisten maajoukkuetasolla Ruotsin lisäksi myös Guineaa tai Gambiaa vanhempiensa syntyperän vuoksi.


title: Carter Hutton

text: Carter John Hutton (s. 19. joulukuuta 1985) on kanadalainen jääkiekkomaalivahti, joka edustaa NHL:ssä pelaavaa Buffalo Sabresia.


title: Carter Hutton

text: 26. toukokuuta 2010 Hutton siirtyi Philadelphia Flyersiin yliopistouransa loputtua. Hän pelasi neljä ottelua Philadelphian farmijoukkue Adirondack Phantomsissa ennen kuin pääsi muutamiin peleihin istumaan Philadelphian penkille varamaalivahdiksi Johan Backlundin loukkaannuttua.


title: Carter Hutton

text: 1. kesäkuuta 2010 Hutton siirtyi San Jose Sharksiin. 1. elokuuta 2011 Rockford IceHogs teki Huttonin kanssa vuoden mittaisen AHL-sopimuksen.


title: Carter Hutton

text: 23. helmikuuta 2012 Chicago Blackhawks teki yhden vuoden kaksisuuntaisen sopimuksen Huttonin kanssa kauden 2011–2012 lopuksi. 26. maaliskuuta 2012 Chicago kutsui Huttonin Ray Emeryn sairauden vuoksi NHL:ään. 27. huhtikuuta 2013 hän oli ensimmäisen kerran aloittavana maalivahtina NHL:ssä St. Louis Bluesia vastaan. Hutton pelasi kahdessa viimeisessä runkosarjaottelussa ja pudotuspelien viidessä ensimmäisessä pelissä. Chicago voitti Stanley Cupin ja Hutton sai itselleen mestaruussormuksen. Hän ei kuitenkaan pelannut tarpeeksi montaa peliä, että hänen nimensä olisi kaiverrettu Stanley Cup -pokaaliin. Hän ei myöskään ollut mukana joukkueen mestaruuskuvassa.


title: Carter Hutton

text: 5. heinäkuuta 2013 Hutton lähti Chicagon organisaatiosta ja siirtyi yhden vuoden kaksisuuntaisella sopimuksella Nashville Predatorsiin. Hän pelasi Nashvillen aloittavana maalivahtina suurimman osan kaudesta 2013–2014 joukkueen ykkösmaalivahti Pekka Rinteen kärsittyä lonkkavammasta.


title: Oberschleißheim

text: Oberschleißheim on kunta Etelä-Saksassa, Ylä-Baijerin hallintopiirissä, noin 13 kilometriä Münchenistä pohjoiseen.


title: Oberschleißheim

text: Oberschleißheim sijaitsee Isar- ja Amper-jokien välissä. Oberschleißheimin naapurikunnat ovat Unterschleißheim, Garching, Dachau ja München.


title: Oberschleißheim

text: Oberschleißheimissa sijaitsee yli 100 vuotta vanha lentokenttä, Flugplatz Schleißheim. Myös Deutsches Museumin lentokoneita esittelevä osa Flugwerft Schleißheim sijaitsee Oberschleißheimissa.


title: Oberschleißheim

text: Oberschleißheimissa sijaitsee myös Schleißheimin linna.


title: Folomana

text: Folomana on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen ja Banin välisellä tasangolla 45 kilometriä Macinasta kaakkoon. Kunnassa on 10 500 asukasta (vuonna 2009).


title: Folomana

text: Folomanan kunta rajoittuu lännessä Macinan piirin Tonguén, pohjoisessa Saloban ja idässä Sanan sekä etelässä Sanin piirin Syn ja Siadougoun kuntiin. Seutu kuuluu Sahelin ja Sudanin siirtymävyöhykkeeseen.


title: Folomana

text: Kuntaan kuuluu 17 kylää. Asukkaat ovat etupäässä bambaroita, bozoja, soninkeja ja fulbeja.


title: Folomana

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, lehmänpapu, maapähkinä, seesami ja maapapu. Folomanassa pidetään viikoittaiset markkinat.


title: Folomana

text: Kunnan läpi kulkee Nigerin ja Banin välinen maapohjatie. Palveluihin kuuluvat kuusi alakoulua, yläkoulu, kaksi koulutus- ja kehittämiskeskusta (CED) sekä terveysasema.


title: Bokywere

text: Bokywere on maalaiskunta ja sen keskuskylä Ségoun alueen Macinan piirissä Malissa. Se sijaitsee Nigerjoen sivuhaaran varrella 25 kilometriä Macinasta länteen. Kunnassa on 16 900 asukasta (vuonna 2009).


title: Bokywere

text: Bokyweren kunta rajoittuu pohjoisessa Macinan piirin Monimpebougoun, idässä Kokry centren ja etelässä Kolongon sekä lännessä Nionon piirin Pogon kuntiin. Seutu kuuluu Sahelin vyöhykkeeseen. Osa kunnasta sijaitsee Office du Nigerin keinokastelualueella.


title: Bokywere

text: Kuntaan kuuluu 15 kylää. Asukkaat ovat etupäässä bambaroita, fulbeja, markoja, diawandoja ja moseja. Vallitseva uskonto on islam. Eräissä kylissä asuu myös kristittyjä.


title: Bokywere

text: Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, riisi ja sipuli. Kounan kylässä pidetään markkinat.


title: Bokywere

text: Bokyweresta on tieyhteys Monimpebougou’un. Palveluihin kuuluvat alakoulut, yksi yläkoulu sekä Bokyweren ja Oulanin terveysasemat.


title: Isaac Zida

text: Yacouba Isaac Zida (s. 16. lokakuuta 1965 Yako) on burkinafasolainen upseeri. Hän toimi maansa virkaatekevänä presidenttinä 31. lokakuuta 2014 alkaen. Hänen edeltäjänsä, maata lähes kolme vuosikymmentä hallinnut Blaise Compaoré lähti kansannousun seurauksena maanpakoon Norsunluurannikolle. 17. marraskuuta 2014 maan väliaikaiseksi siviilipresidentiksi valittiin Michel Kafando. Zida toimii vallanvaihdoksen jälkeen maansa pääministerinä.


title: Isaac Zida

text: Michel Kafando erotti Zidan pääministerin virasta 19. heinäkuuta 2015. Erottamista olivat edeltäneet kiistat niin armeijan kuin edellisen presidentin Blaise Compaorén kannattajien kanssa. 17. syyskuuta vuonna 2015 sotilaat kaappasivat Burkina Fasossa vallan ja vallankaappauksen yhteydessä Zida pidätettiin.


title: Isaac Zida

text: Zida opiskeli Ouagadougoun yliopistossa englannin kieltä ja aloitti upseeriopinnot vuonna 1993. Hän opiskellut myös Ranskassa, Lyonin yliopistossa. Sotilaskoulusta Zida on saanut myös Yhdysvalloissa. Vuosina 2008–2009 Zida toimi rauhanturvaajana Kongon demokraattisessa tasavallassa.


title: Boteti

text: Boteti on joki Botswanassa. Se virtaa Okavangon suistosta kohti Makarikarin suolapannua.


title: Boteti

text: Boteti saa alkunsa noin 18 kilometriä etelään Maunin kaupungista, kun Thamalakanejoki bifurkoituu Nchabe- ja Botetijoiksi. Boteti virtaa kaakkoiseen kohti Xaujärveä, josta se jatkaa pohjoiseen Makarikarin suolatasangolle. Vain noin kaksi prosenttia Okavangon suistoon tulevasta vedestä päätyy siitä poispäin virtaaviin jokiin, joista Boteti on tällä hetkellä merkittävin. Botetiin virtaa arvioilta noin 1,5 prosenttia Okavangon suiston vedestä. Määrä on niin pieni, että vähäsateisina vuosina joki kuivuu hyvin nopeasti.


title: Boteti

text: Boteti virtaa nykyään hyvin harvoin enää Makarikariin asti, sillä joki on padottu Mopipin kylän kohdalla. Joki itsessäänkin on myös huomattavasti kuivempi kuin aiemmin. Siinä virtasi 1950–1970-luvuilla selvästi enemmän vettä kuin kuivilla 1980- ja 1990-luvuilla.


title: Minidian

text: Minidian on maalaiskunta Koulikoron alueen Kangaban piirissä Malissa. Sen keskuskylä Kangaba on myös piirin hallinnollinen keskus. Kangaba sijaitsee Nigerjoen varrella 95 kilometriä Bamakosta maanteitse lounaaseen. Kunnassa on 20 600 asukasta (vuonna 2009).


title: Minidian

text: Minidianin kunnan pinta-ala on 318,28 neliökilometriä. Se rajoittuu idässä Kangaban piirin Maramandougoun, etelässä Kagnogon, lännessä Benkadin ja pohjoisessa Karanin sekä Katin piirin Bancoumanan ja Kourouban kuntiin. Seutu kuuluu Sudanin ja Guinean siirtymävyöhykkeeseen. Pohjoisessa sijaitsevat Mandinguevuoret ja etelässä Nigerjoen tasanko. Kangaban lisäksi kuntaan kuuluu kymmenen kylää ja 28 pikkukylää.